text:
Arbeiðs- og brunaeftirlitið gevur út nýtt ársrit
Arbeiðs- og brunaeftirlitið hevur latið úr hondum ársrit fyri árini 2019-2020.
Ársritið lýsir virksemið hjá Arbeiðs- og brunaeftirlitinum tvey tey seinastu árini. Talan er um tvey sera ymisk ár, har 2020 varð ávirkað av koronufarsóttini. Í hesum sambandi fekk stovnurin eisini fleiri nýggjar uppgávur.
Í ársritinum sæst millum annað, at stovnurin hetta tíðarskeiðið viðgjørdi fleir enn 3000 ymisk mál, at koronafarsóttin hevði eina áhugaverda ávirkan á talið av arbeiðsóhappum og at kynsligur ágangur á arbeiðsplássum eisini er nakað, sum føroyskir arbeiðsgevarar eru varugir við.
Eisini ber til at lesa um nýggju hagtalsgreiningina hjá stovninum. Les nýggja ársritið her.


c: text/html

text:
René og Ári nýggir menn á miðvøllinum
Teir byrja inni í hvør sínari síðu - fyri teir skaðadarvaðu Sølva Vatnhamar og Meinhard Olsen. Jóan Símun Edmundsson er fremsti
Ikki útselt til dystin í kvøld
Tað verða helst nakað omanfyri 4.000 áskoðarar til Føroyar - Eysturríki. Fyrsta bríksl á Tórsvølli verður klokkan 19.45
Eysturríki er undir trýstið undan dystinum á Tórsvølli
Sambært veddingarfyritøkunum er útiliðið stórfavorittur, og um hugt verður eftir stigatalvuni, og hvar leikararnir spæla, so sk
Video: - Hetta er nógv hægri tempo
Jana Mittún skuldi tó ikki brúka nógva tíð til at venja seg við ferðina í dystinum Rumenia. 17-ára gamla hoyvíksgentan skoraði

robotstxt: allowed

filter: keep


text:
Leygardagin 4. januar kl. 11.00 skipar Roysnið fyri hálvmarathon kapping í Eysturoy.
Henda kapping hevur verið fastur táttur seinnu árini, og er samstundis fyrsta rennikappingin í nýggja árinum. Í fjør var kappiningin hjá monnunum sera spennandi og stóð hon ímillum Borgar Biskupstø og Sam Vang, sum í einum øgiligum endaspurti komu mest sum javnir um málstrikuna eftir at hava fylgst allan teinin úr Funningsfirði. Borgar hevði tó munin og vann kappingina. Á triðja plássi kom Niels Poulsen. Hjá kvinnunum vann Tórvør Ø. Vang og í hølunum á henni komu Beinta Joensen Hoydal og Ann Thomsen.
Henda kapping hevur verið fastur táttur seinnu árini, og er samstundis fyrsta rennikappingin í nýggja árinum. Í fjør var kappiningin hjá monnunum sera spennandi og stóð hon ímillum Borgar Biskupstø og Sam Vang, sum í einum øgiligum endaspurti komu mest sum javnir um málstrikuna eftir at hava fylgst allan teinin úr Funningsfirði. Borgar hevði tó munin og vann kappingina. Á triðja plássi kom Niels Poulsen. Hjá kvinnunum vann Tórvør Ø. Vang og í hølunum á henni komu Beinta Joensen Hoydal og Ann Thomsen.
Veðrið avgerandi:
Um tað viðrar, verður kappingin fyriskipað leygardagin 4. januar. Er veðrið ikki til vildar leygardagin, verður kappingin flutt. Endalig støða verður tikin fríggjakvøldið og kunngjørd á athletics.fo.
Um tað viðrar, verður kappingin fyriskipað leygardagin 4. januar. Er veðrið ikki til vildar leygardagin, verður kappingin flutt. Endalig støða verður tikin fríggjakvøldið og kunngjørd á athletics.fo.
Rutan:
Sum vanligt verður byrjað á vegnum oman til Funningsfjørð á leið áraka eystara tunnilsmunnanum. Runnið verður úteftir móti málinum á Tofta kei. Á Skipanesi verður farið eftir niðara vegnum til Søldarfjarðar. Í Runavíkini verður sneitt oman á Fjøruveg við Sjómansheimið. Málið er á Toftum beint við vegin oman á Tofta kai. Hettar er á sama stað, sum málið var til kappingina “Runt Agnið”. Hettar ber so í sær at starturin er eitt sindur norðari enn hann hevur verið frammanundan, soleiðis, at vit nú starta eitt sindur norðanfyri grótbrotið.
Bert fyri vaksin:
At renna eitt hálvmarathon á hávetri er krevjandi. Tí hava fyrireikararnir gjørt av, at í hálvmarathon renningini leygardagin kunnu bert tey luttaka, ið eru fødd í 1998 ella fyrr. Bólkarnir eru hesir:
At renna eitt hálvmarathon á hávetri er krevjandi. Tí hava fyrireikararnir gjørt av, at í hálvmarathon renningini leygardagin kunnu bert tey luttaka, ið eru fødd í 1998 ella fyrr. Bólkarnir eru hesir:
-Kvinnur/Menn (f. -1999) -Kvinnur/Menn Veteranar (f. 1959-68) -Kvinnur/Menn Superveteranar (f. -1958)
Byrjað verður kl. 11
Hálvmarathon kappingin byrjar kl. 11.00 á vegnum oman til Funningsfjørð.
Tilmelding og gjald
Tilmelding fer fram her á heimasíðuni innan midnátt fríggjakvøldið 3. januar. Til ber eisini at melda til við startin og í seinasta lagi kl. 10.45 kappingardagin. Luttøkugjaldið, sum er kr. 50 verður goldið, tá startnummarið verður avheintað við startin leygardagin.
Eftir renningina, uml. kl. 13.30 tá øll eru komin á mál, verður heiðursmerkjahandan og hugnaløta við heitum vaflum o.a. gott í Tofta Skúla. Har verður eisini møguleiki fyri brúsu og umklæðing.
So javnir komu Borgar Biskopstø og Sam Vang um málið í fjør. Tað var tó Borgar, ið hevði munin


text:
TÍÐINDI
Leygardagsloppur – Lúkudussur – Listaframsýning og lekkurt heimavirkað
“Støkk inn matstova” v/Leif Sørensen í Ribarhúsi
Ingi Joensen og Rógvi Odvørson við fotolist í Ribarhúsi
Okkarahús – Mentanardagar 2021 – Vælkomin –
Heimavirkaðar føroyskar dygdarvørur í Piddasahandli
16.07.2021 – Drotningavitjan – Pútuframsýning – Drotningalig listaframsýning – Kongabíbliur – Sumardáamuffins –
Hennara Hátign Drotning Margreta II vitjar Fuglafjarðar kommunu komandi fríggjadag 16. juli og millum nógv onnur støð her í býnum vitjar hon eisini Piddasahandil og Ribarhús
Les onnur tíðindi


text:
Í Fjalsdali - ikki í Traðardali
Ein av okkara lesarum hevur gjørt vart við at ferðsluljósini eru ikki í Traðardali, men í Fjalsdali.
At bland er komin í nøvnini, stavar ivaleyst frá útvarping av fótbólti, heldur lesarin.
Hetta blandi - ella misskiljingin, er eftihondini so gomul at nógv eru, sum ikki hava hoyrt um Fjalsdal. Markið millum Traðardal og Fjalsdal, er Dalsá. Tunnilsmunnin er eystanfyri ánna - also í Traðardali, meðan landsvegurin er vestanfyri ánna - also í Fjalsdali.
Hví henda misskiljingin ongantíð er rættað aftur er ilt at siga, men tað er kortini ikki ov seint at brúka rætta navnið aftur.


text:
Vanliga hevur SMS ymisk tiltøk á Torginum, men nú húsið er stongt, er hetta tíverri ikki gjørligt. Somuleiðis hevur koronasmittan havt eina ávirkan á tónleikarar kring alt landið, við tað at konsertir og tiltøk eru avlýst. Tískil hevur SMS saman við fleiri føroyskum tónleikarum funnið upp á ráð, og fara vit at stroyma konsertir beinleiðis av Torginum í SMS.
Tað er Kim Hansen, sum verður vertur til konsertirnar, og hann fer at fáa ymiskar tónleikarar á gátt, sum allir fara at framføra nøkur løg og fáa sær eitt prát við Kim.
Fríggjakvøldið 27. mars kl. 21 eru tað Lena og Niclas, sum koma at framføra saman við Kim Hansen á koronakonsert.fo ella á Facebooksíðuni, Koronakonsert.


text:
Hugsa um umhvørvið á jólum og nýggjárinum
Pappeskjur, gávupappír, ljósketur, perur, battarí og ikki at gloyma fýrverk. Við jólahøgtíðini og nýggjárinum fylgir sera nógv burturkast, ið ikki eigur at fara sama veg sum vanliga húsarhaldsburturkastið.
Fundarfrásøgn frá bygdaráðsfundinum 16. novembur 2020.
Fundarfrásøgn frá bygdaráðsfundinum 16. novembur 2020, er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Broytingaruppskot í byggisamtyktini hjá Sumbiar kommunu
Ætlan er at broyta ein part av matrikul 70 í Víkarbyrgi frá at vera "H, Landbúnaður" til "I, Summarhús".
Rottangarnir verða tømdir í kommununi
Reinsitænastan hjá IRF fer í næstu viku at tøma rottangar í Sumbiar kommunu.
Byrja verður í Sumba.
IRF í Trøllavík steingir kl. 12 fríggjadagin
Vegna skeiðsvirksemi steingir støðin hjá IRF í Trøllavík í Suðuroy kl. 12 fríggjadagin 27. november 2020.
Kunning frá IRF
Jólatrøini í Sumbiar kommunu verða tendrað 1. Desembur
Jólatræið í Sumba verða tendrað kl. 17.30 og jólatræið í Lopra/Økrum verða tendrað kl. 18.30.
Tvøroyrar Hornorkestur og skúlabørnini luttaka.
Vælkomin til eitt hugnaligt kvøld.
Sumbiar kommuna


text:
Bundinskapur tók alt – men ikki lívið
Hvar og hvussu verður gamlaárskvøld hildið?
– Eg haldi gamlaárskvøld saman við børnum, abbabørnum og nøkrum vinum. Vit eta góðan føroyskan viðskera umleið klokkan 19.30 í kvøld. Síðan hugna vit okkum annars við práti, spølum og hyggja nakað eftir nýggjárssendingum frá KvF.
Zacharias Hammer sgur, at umleið klokkan 22 í kvøld verður skrúðgonga við faklum í býlinginum, sum endar við, at øll savnast á fríøkinum til nýggjársbál.
– Vanligt er, at gamalt brennbart tilfar verður savnað úr flestu húsum til bálið. Hetta plagar at vera eitt sera hugnaligt kvøld. Eftir bálið fara vit á stutta vitjan hjá onkrum av grannunum.
Hann sigur, at um midnáttarleitið eru tey savnaði í túninum, har tey skjóta fýrverk, og tá plagar at vera vakurt at hyggja oman yvir býin eftir øllum tí, sum onnur skjóta.
– Jú, hetta plagar at vera sera vakurt og hugtakandi, sigur Zacharias Hammer.
Hvat gekk væl, og hvat gekk minni væl í 2019?
– Tað er altíð torført at orða seg stutt um slíkan spurning, men eg hevði ein frálíkan túr í Egyptalandi á páskum saman við kjarnufamilju.
Zacharias Hammer vísir á, at hann var blivin 67 ár, og í hesum sambandi bjóðaði hann børnum, abbabørnum og versynum til Egyptalands á páskum.
– Vóru við Reyðahavið og kundu leiða tankarnar aftur til ísraelsfólk, tá tey vóru leyslatin úr Egyptalandi og fóru gangandi á turrum yvir um Reyðahavið. Hetta var ein sera spennandi og gevandi túrur.
Hann sigur, at ein diskur í rygginum gjørdi um seg í árinum, og hann heldur, at hesin kann hava sín uppruna í mongu hørðu sjónvarpsupptøkum í bjørgum og skorum – og ikki minst úti á havinum.
– Alt hevur sín prís, men eg gerist glaður, tá eg síggi hesar dokumentarisku føroysku sendingarnar, sum ikki kunnu gerast í dag. Tíðin er broytt og nógv av teimum fólkum, sum vóru við í upptøkunum, eru í dag undir grønu torvi. Men, søgan er varðveitt, og hon kann liva viðari.
Zacharias Hammer fegnast um, at tað var hann, sum fekk møguleikan at staðfesta henda dýrabara siðarv føroyinga, og í dag er hann glaður fyri, at hann eftir førimuni royndi at staðfesta hetta við filmsupptøkum.
– 2019 gjørdist eisini árið, har eg valdi aftur at halga meg til at gera sjónvarpssendingar úr rúgvusmikla tilfarinum, eg havi savnað inn í tíðini, eg havi verið burtur úr KvF og verið lærari.
Hann sigur seg vóna, at hetta skjótt verður at síggja aftur í føroyska sjónvarpinum saman við nýggum upptøkum.
– Ein segði tað so gott við meg: “Zacharias, vit hava bert ein sum teg at gera slíkar sjónvarpssendingar, men vit hava einar 1200 lærarar. Far tú aftur og ger tínar dokumentarsendingar…” Hetta er so gjørt eftir óteljandi áheitanir frá fólki, sigur Zacharias Hammer.
Hann sigur seg vóna, at hann í 2020 aftur kann gera sínar dokumentarisku sjónvarpssendingar.
– Eg vóni, at eg fái áræði at gera hetta liðugt, og at tað verður sent í KvF, og eg vóni somuleiðis, at hetta verður enn ein dýrgripur fyri fólkið í dag og okkara eftirkomarar.
Vónirnar hjá Zachariasi Hammer fyri nýggja árið eru eisini, at meira tíð verður til familju og hjúnafelaga.
– At síggja veruligu virðini í familjun og teimum, tú dagliga livir saman við – at njóta hvønn dag í takksemi og vera nøgdur – eisini, tá tað ikki gongur so væl.
Umhugsar tú eitt nýggjárslyfti?
– Eg havi mangan havt góð lyftir við ársbyrjan, men ikki kann sigast, at nógv teirra hava eydnast. Kortini haldi eg tað vera gott við nýggjárslyftum – ja, at seta sær persónliga nøkur mál í lívinum. Tað er altíð gott at byrja at náa hesum málum. Eg fari soleiðis eisini at seta mær nøkur mál. Eitt nú at lurta meira eftir mínum nærmastu og henni, tú dagliga livir saman við.
Zacharias Hammer heldur, at tað eisini er umráðandi at duga at taka ímóti góðum ráðum og royna at útinna tey í verki – av álvara og við bøn til hin alvalda at sleppa undan einari last, sum hevur nívt meg alt mítt vaksnamannalív – ein bundinskapur, sum hevur tikið so nógv – ja, alt, men enn ikki lívið.
– Hesin dreparin – alkoholkongurin – hevur við følskum góðum lyftum og vertsskapi logið og svikið. Men, familja, vinir og nógv góð fólk hava hjálpt við góðum og positivum orðum og uppmuntran, og tí ert tú ein glaður persónur í dag. Hesar vinir og familju kann eingin ræna.
Zacharias Hammer sigur, at hann er glaður fyri hvílandi at trúgva á hin alvalda og sonin, hann gav mannaættini – og eisini honum persónliga.
Eg havi mangan havt góð lyftir við ársbyrjan, men ikki kann sigast, at nógv teirra hava eydnast, sigur Zacharias Hammer, sum eisini greiðir frá sínum arbeiði við dokumentarsendingum


text:
Tað eru feløgini, ið hava tapt í Champions League-finaluni seinastu tvey árini, ið hittast í París í kvøld. Bæði hava lagt nógv fyri í royndini at vinna stóru kappingina fyri fyrstu ferð - serliga PSG sum í summar hevur fingið fatur á millum annað Gianluigi Donnarumma, Gini Wijnaldum, Sergio Ramos og Lionel Messi.
Júst Messi, ið áður hevur verið settur í samband við City, er ikki komin heilt í gongd í sínum nýggja felagið. Í kvøld skal hann spæla móti liðnum hjá einum av sínum gomlu venjarum. Guardiola og City komu í gongd í Champions League við einum 6-3 sigri á RB Leipzig, meðan Messi og PSG bert fingu javnleik í Belgia, og í kvøld eru millum annað Ramos og Di Maria ikki tøkir.
Summi skýra tað at vera Katar móti Sameindu arabisku emiratunum í franska høvuðsstaðnum í kvøld - oljupengar og annað stendur aftanfyri, men tað er í øllum førum lagt upp til eitt brak av einum fótbóltsdysti í kvøld.
Talan er um ein óguvliga torføran útidyst hjá Premier League-meistarunum (Mynd: EPA)
Í bólki B vitjar Liverpool í Portugal. Liðið hjá Klopp og Porto hava spælt nakrar ferðir móti hvørjum ørðum seinastu árini, og har hevur Liverpool verið samanlagt greitt omaná. Lagt er upp til spenanndi dyst í Milano, har Atletico Madrid er mótstøðuliðið.
Hini stórfeløgini úr Madrid og Milano eru í bólki D. Inter spælir ein á pappírinum torføran útidyst í Ukraina - tann dysturin verður bríkslaður í gongd um ein tíma og 40 minuttir. Real Madrid spælir sín fyrsta Champions League-dyst á Santiago Bernabeu síðani 26. februar 2020, tá yvir 75.000 áskoðarar sóu Guardiola og City vinna 2-1 í fyrru áttandapartsfinaluni. Spanska høvuðsstaðarfelagið hevur spælt á "eykaleikvøllinum" Alfredo di Stefano, meðan Bernabeu hevur verið undir umvæling og dagføring.
Í Dormtund er stóra ivamálið, um Erling Braut Håland verður tøkur, ella um vøddaskaðin darvar ov nógv. Um hann spælir, skal norðmarðurin royna at halda fram at skjóta mál í stóru kappingini, Stóri og kraftmikli áleyparin hevur 21 mál í 18 dystum í Champions League.
Bólkur A:
Manchester City 3 stig
PSG 1 stig
Club Brugge 1 stig
RB Leipzig 0 stig
20.00: PSG - Manchester City
RB Leipzig - Club Brugge
Bólkur B:
Liverpool 3 stig
Atletico Madrid 1 stig
FC Porto 1 stig
AC Milan 0 stig
20.00: FC Porto - Liverpool
AC Milan - Atletico Madrid
Bólkur C:
Ajax 3 stig
Borussia Dortmund 3 stig
Besiktas 0 stig
Sporting Clube de Portugal 0 stig
17.45: Ajax - Besiktas
20.00: Borussia Dortmund - Sporting Clube de Portugal
Bólkur D:
Sheriff Tiraspol 3 stig
Real Madrid 3 stig
Inter Milan 0 stig
Shakhtar Donetsk 0 stig
17.45: Shakhtar Donetsk - Inter Milan
20.00: Real Madrid - Sheriff Tiraspol


text:
Summargrátítlingurin (lat. Anthus pratensis L; da. Engpiber) er í Norðurafrika og Suðureuropa um veturin. Higar kemur hann summi várini longu í mars, summi í apríl; og í mai koma stundum heilir flokkar í bøin. Skjótt fara teir so út í hagan at leita sær eftir bústað. Tvørtur ímóti fjørugrátítlinginum dámar hesum best á linum haga, har sum bleytar fløtur ella mýrar eru um vegir. Reiðrið leggja teir helst undir ein bakka, so tað ikki sæst og ikki rignir niður í tað. Har verpur hann 5—7 egg, brún við dimmum prikkum; bæði egg og ungar eru nógv smærri enn hjá fjørugrátítlinginum. Bøgan vermir; fer hon av, so vermir steggin, til hon er aftur.
Annars syngur hann dúgliga uppiyvir, til ungarnir eru útkomnir. Eftir tað hoyrist hann minni, strevast við at veiða ungunum mat. Songur hansara er so líkur tí hjá fjørugrátítlinginum, at einans køn oyrur kenna teir at. Ungarnir elta tey gomlu, eftir at teir eru floygdir, og fáa mat frá teimum. Tíðliga á heysti rýma teir. Landanna millum flúgva teir ofta nógvir saman.
Stundum gongst teimum illa. Eitt heystið stutt síðani, tá ið føroysku skipini komu heim undan Íslandi, fingu tey landanna millum áhaldandi ódnarstorm ímóti. Ein ófør mongd av summargrátítlingum settu seg á eitt av teimum. Teir vóru útlúgvaðir og so tyrstir, at teir drukku sjógv av dekkinum. Íløt við vatni vóru sett fyri teir, men teir ræddust tey. Tá ið skipið nærkaðist Mykinesi, sleptu teir raskastu sær á land, men hópur var eftir, tá ið teir komu fyri akker á Sørvági. Flestu av teimum flugu burt um náttina, men nógvir lógu eftir deyðir.
Úr: Mikkjal á Ryggi: Fuglabókin, Dýralæra II. 1951.


text:
El Salvador
El Salvador (spanskt: República de El Salvador) er eitt land í Miðamerika við marki móti Guatemala og Honduras. Høvuðsmálið í El Salvador er spanskt. Høvuðsstaðurin í El Salvador eitur San Salvador.
Frá 1979 til 1991 var blóðugt borgarakríggj ímillum stjórnarherin, sum USA stuðlaði, og vinstrasinnaðar uppreistrardeildir. Eini 75 000 fólk doyðu. 16. januar í 1992 kom friðaravtala í gildi.
Søga[rætta | rætta wikitekst]
Í øldir áttu nakrar fáar ríkar ættir alla jørðina í landinum, og mesta fólkið leið hungur og hall.
Í 1970-árunum kravdu fólk í El Salvador jørð og arbeiði til tey fátæku; katólska kirkjan við Óscar Romero (15. august 1917 – 24. mars 1980) erkibiskuppi á odda stuðlaði hesum. Í 1979 tóku nakrir herovastar valdið. Teir lovaðu at bøta um viðurskiftini, men kúgaðu alla andstøðu við harðari hond. Romero varð myrdur í 1980. Borgarakríggj brast á ímillum stjórnarherin, ið fekk stuðul úr USA, og uppreistrardeildir. 75 000 fólk lótu lív. Friðaravtala varð undirritað í 1992.
Landafrøði[rætta | rætta wikitekst]
Ein fjallaryggur við nógvum gosfjøllum eyðkennir landslagið.
Skógirnir, har nógvur setrisviður, mahogni og eik vuksu, eru ruddaðir til landbúnaðarjørð.
Sí eisini[rætta | rætta wikitekst]


text:
08.07.2021 · Løgmansskrivstovan
Tónleikafestivalar kunnu fáa stuðul
Landsstýrið er sinnað at endurrinda útreiðslur hjá tónleikafestivalum, sum avlýsa teirra tiltøk í sambandi við almennu tilmælini um at fyribyrgja COVID-19.
Tí verður ein lóg um stuðul til tónleikafestivalar í sambandi við COVID-19 løgd fyri Løgtingið.
"Vit eru í hægstu summartíð, og mongu áhugaverdu og fjølbroyttu tónleikafestivalarnir kring landið myndað í stóran mun hesa ársins tíð. Hevur koronustøðan við sær, at tað er neyðugt at avlýsa tónleikafestivalar, er talan um ein fíggjarligan smeit hjá fyrireikarunum. Hesa støðuna vilja vit í landsstýrinum bøta um, so at smeiturin ikki verður so dyggur,” sigur Bárður á Steig Nielsen, løgmaður.
Uppskotið um stuðul til tónleikafestivalar, ið landsstýrið ætlar at leggja fyri Løgtingið, verður eftir sama leisti, sum í fjør.


text:
Umsíðir var Elektron deildin av, og tað hevur verið ein framúrskarðandi sesong. Vit hava møtt nógvum málum, og sett nýggj met, takkað verður hyggjarum, spælarum, og stuðlunum. Vit ynskja at takka Elektron, sum hevur verið høvuðsstuðulin hjá okkum seinastu sesongirnar, og hetta seta vit veruliga stóran prís á, og ynskja at takka Elektron fyri allan […]
Category Archives: Featured
Featured posts
Í dag, leygardagin 13. apríl klokkan 14:30, var føroyameistaraheitið í CS:GO skotið í gongd. Tiltakið var hildið í hølunum hjá Elektron, har bæði liðini, eins og nógvir áskoðarar, møttu upp til høvið. Tað vóru TT Gaming og Músavíkingar sum í dag spældu um heiðurin at gerast føroyameistari í Counter-Strike: Global Offensive uppi í hølunum hjá […]
Leygardagin tann 13. Apríl 2019 verður stóri endabresturin í Elektron deildini. Føroyameistarin í Counter-Strike: Global Offensive verður funnin, og top 5 liðini fáa sín part av teimum knøppu 50.000 kr. í vinningum! Øll eru hjartaliga vælkomin! Semifinalurnar í Elektron deildini eru spældar og avgjørdar, og vit hava fingið staðfest, hvørji tey bæði liðini verða, sum fara […]
Tann seinni dysturin í semifinaluni bleiv spældur í dag, sunnudagin tann 7. Apríl. Dysturin, har tað stóð í millum TeamSpik og Músavíkingar, hevði til endamáls at avgerða, hvat fyri eitt av liðunum kemur víðari til endaligu finaluna í Elektron deildini. Tað var í kvøld tann 7. apríl umleið klokkan 17:00 at dysturin í millum TeamSpik […]
Fyrsti dystur í semifinaluni var spældur í dag, leygardagin tann 6. Apríl. Dysturin, har tað stóð í millum TT Gaming og Team Ballast, hevði til endamáls at avgerða, hvat fyri eitt av liðunum kemur víðari til endaligu finaluna í Elektron deildini. Tað var í kvøld tann 6. apríl umleið klokkan 18:20 at dysturin í millum […]
Elektron deildin er nú komin víðari til næsta stigið. Øll liðini hava spælt í online bólkinum, har endamálið var, at staðfesta hvørji fýra lið skuldu víðari til semifinalurnar. Liðini sum skulu spæla í semifinalunum eru nú funnin, og tey eru hesi: 1. Músa Víkingar 2. Team Ballast 3. Teamspik 4. TT Gaming Tað er liðið sum […]
10 Minuttir er eitt nýtt lið í Elektron deildini, men vit kenna nakrar av spælarunum aftur. Kane er á liðnum, BFH er á liðnum undir navninum ‘ ’, og Perfnig er afturkomin. Liðið hevur nakað av potentiali við leikarum sum hava góðar individuellar førleikar, so tað verður spennandi at síggja hvat verður av liðnum í framtíðini. […]
Tann 25. januar 2019 avgjørdi vinnuráðið í Danmark at taka í móti umsóknum fyri stuðul til esport tiltøk, fyri at varðveita støðuna hjá Danmark sum heimsins mest framkomna land innan esport. Stýrið hevur lagt eina peninganøgd á 10 milliónir krónur til esport tiltøk, sum skal deilast yvir fýra ár. Peninganøgdin hevur til endamáls at skumpa […]
Enn einaferð síggja vit TT Gaming í Elektron deildini. TT Gaming luttóku eisini til seinastu sesong, men eftir at hava verið stórir favorittar, vísti tað seg at liðið ikki stóð í mát við tað sum flestu væntaðu, tó at teir megnaðu at bjarga sær til eitt 3. pláss. Í ár sær út til at teir […]
Teamspik er eitt lið sum væntandi kemur at veita mótstøðuni serstakliga harða kapping í ár. Talan er um eitt lið av spælarum sum eru serstakliga dugnaligir individuelt, men Teamspik hava eisini spælarar við førleikum fyri samanarbeiði og taktikki. Tað týður á at tað er øgiliga høgt til loftið hjá teimum, og teir hava kjans at […]
- 1
- 2


text:
Tað var ikki frá góðu síðuni, at veðurguðarnir vístu seg, tá Hvirlan fyriskipaði Kerjarenningina, har 2. umfar av Vetrarkappingini eisini var partur av skránni. Og lagt var upp til sera spennandi kapping hjá monnunum. Sam rann sera væl Runt Agnið og var aftur í dag favorittur at vinna. Til dagsins kapping var nýtt sterkt navn á startlistanum. Danin Martin Gravesen er komin til Føroya at arbeiða, og er ein sterkur rennari. Fleiri væntaðu, at hann kundi taka dystin upp við teir bestu. Meira um hesa kappingina um eina løtu.
Størstu ferðina niðan brekkuna frá Hotel Føroyum hevði Roysnadrongurin Rúni Skarðhamar. Dreingirnir og genturnar skuldu bert renna 1,5 km, so tað var bara at koyra á. Tað sást á øllum brøgdum, at Rúni ætlaði sær at vinna. Hann fekk eisini lagt sjógv aftur til hinar dreingirnar. Men hvørki vinnarin seinast, Gunnar Sivertsen og ei heldur Niklas Kruse vildu lata Rúna sleppa alt ov lætt, og herjaðu á at elta. Rúni legði kanska í so bragdliga fyri, tí tá hann kom aftur á ríðibreytina tók hann at møðast, og Niklas Kruse hevði nú veruliga sett ferðina upp. Endin var eisini at Niklas Kruse vann, 4 sekund framman fyri Rúna. Gunnar fylgdi væl við allan vegin, og var stutt aftanfyri á triðja plássi. Hjá gentunum legði Oddvør Josephsen harðast út, og fekk skjótt eitt hol aftur til Mariu Biskopstø, sum vann seinast. Hetta holið megnaði Maria ikki at tippa, og Oddvør vann sín fyrsta VK-sigur hendan veturin bert fimm sekund frammanfyri Mariu á øðrum plássi. Eins og Runt Agnið gjørdist talan um ein Tripp Trapp Treysti, tí aftur hesuferð var tað Elin Kristian Ryan, sum gjørdist nummar trý.
Tríggir sera evnaríkir rennarar: F.v.: Rúni Skarðhamar, Niklas Kruse og Gunnar Sivertsen. (mynd: Hvirlan)
Ávegis móti gamla ruskovninum, sum tíbetur ikki er har meira, hevði Sam Vang lagt seg einsamallan á odda, við Henry Olsen á øðrum, Halli Holm á triðja, Jan Elmar á fjórða og dananum Martin Gravesen á fimta. Runt gamla ruskplássið og niðan á aftur, har brennistøðin stóð, bar tað soleiðis á, at hesir fýra seinast nevndu allir komu at liggja saman. Í mótvindinum fingu teir so arbeitt seg fram á Sam, sum lá og stríddist einsamallur í nógva mótvindinum. Tá teir fingu Sam aftur, var danin dragnaður nakað, men hinir fýra fóru púra javnir fram við fjósunum og niðan í brøttu brekkuna. Her mátti Henry sleppa. Og so við spentar ál oman brekkurna móti ríðibreytini. Hallur var fyrstur niðan á breytina, kanska 20 metrar frammanfyri Sam og Jan Elmar. Her misti Sam takið, meðan Jan Elmar elti Hall hart allan vegin til málstrikuna, har bert eitt sekund var millum teirra. Sam helt fast um triðja plássið, hóast Henry kom nakað tætt móti endanum. Eisini Martin Gravesen kom væl við móti endanum, og var stutt aftanfyri.
Jan Elmar elti Hall heilt á málstrikuna í sera spennandi kapping, har tað leingi vóru fimm menn í harðari kapping. Runt Agnið gjørdust teir nummar 4 og 7. Um tað var veðrið ella teinurin, sum vendi alt á høvdið, er ilt at meta um (mynd: Hvirlan)
Tað sær spennandi út við unglingunum í ár. Seinast kláraði Teitur Bjarnastein at kroysta seg í topp trý, men hesuferð blivu fremstu mansunglingarnir nummar 6, 7 og 9. Teitur á sætta plássi legði sera varliga fyri í dag, og áðrenn hann veruliga kom í gongd, vóru hinir farnir alt ov langt undan. Julian Gregersen rann seg tvey pláss fram í mun til seinast, og hesin 16 ára gamli gjørdist nummar sjey. Rúni Seloy hevur latið blóð síðani seinastu kapping, og legði tí ikki ov nógv fyri, men rann seg kortini til eitt níggjunda pláss. Sum vit hava sæð, kann nógv henda, og næstu kapping, tá teinurin er eitt sindur styttri, kunnu hesir tríggir lættliga gerast partur í oddastríðnum.
Seinastu kapping var Valborg Heinesen komin heim at renna, og til hesa kappingina hevði hin føroyski stórrennarin í Danmark, Marna Egholm, boðað frá luttøku. Hon mátti tó kortini til arbeiðis og mátti soleiðis melda avboð. Hon hevur tó ætlanir um at koma heim at renna triðja umfar av VK. Durutua á Lofti hevði eisini meldað avboð til kappingina í dag, so tað var enn einaferð Rigmor N. Arge, sum á pappírinum sá út til at vera dagsins skjótasta kvinna. Rigmor livdi eisini upp til vónirnar, og vann ein hampuliga tryggan sigur, lítlan minutt framman fyri Beintu Hoydal Joensen, sum aftur var góðar tveir minuttir framman fyri Birnu Mohr Joensen á triðja plássi. Á heimavøllinum gjørdi Hvirlan so eitt gott hál í dag, tá hugsað verður um liðkappingina, tí umframt nummar eitt og trý, áttu tær eisini nummar fimm og sjey.
Ein væl innballað Rigmor kundi leggja enn ein sigur afturat mongum mongum øðrum.
Veterankappingina hjá monnum vann Hallur Holm, Henry Olsen nummar tvey og Martin Gravesen nummmar trý. Rigmor N. Arge vann eisini veterankappingina hjá kvinnunum. Her var Astrid Joensen numma tvey og Adelaid Kirke nummar trý.
Jens R. Weihe vann enn einfaferð hjá superveteranunum. Kári Simonsen var nummar tvey og Bent H. Jakobsen nummar trý. Hjá kvinnunum endurtók Sunneva Olsen sigurin frá seinast, og Jóngerð Herup Høgnesen bleiv nummar tvey.
At enda skulu vit takka Hvirluni fyri stak góða fyriskipan. Tað er ein fragd at síggja tey møta so mannsterk við so nógvum hjálparfólki. Heita sjokolátamjólkin mundi eisini koma væl við hjá teimum flestu, eftir langa løtu í vindi og regni.
Triðja umfar av TF Vetrarkappingini verður 6. desember úti á Argjum, har nýggjur teinur verður royndur. Meira um hesa kappingina seinni.
Skrivað hevur Hallur Holm
Myndir frá renningin eru at finna í myndasavninum hjá Hvirluni. Leinkja er her: Náttúrurenning við Kerjar 2014
Øll úrslitini frá TF VK-2 Náttúrurenning við Kerjar finnast her niðanfyri.


text:
Soleiðis fráboðar tú flyting:
Tú skalt leita tær á Borgerservice í tí kommununi, sum tú flytur til, og fráboða flyting innan fimm dagar.
Flytir tú til Keypmannahavn, skalt tú bíleggja tíð á Borgerservice. Nærri leiðbeining: Flyting til KBH
Við tær skalt tú hava:
- Pass ella koyrikoyrt
- Skjalprógv við tínum føroyska p-tali
- Skjalprógv fyri bústað (t.d. leigusáttmála ella ‘logiværtserklæring’)
Hevur tú børn undir 18 ár skalt tú hava dóps- ella navnabræv við.
Um tú hevur eitt CPR-nr. skalt tú upplýsa tað, eisini um talan er um eitt fyrisitingarligt CPR-nr.
Ein flyting úr Føroyum til Danmarkar skal skrásetast sum ein internordisk flyting.
Sambært CPR-loven § 23, stk. 2, eru Føroyar javnsettar við onnur norðurlond.
Hevur tú trupulleikar í sambandi við flyting til Danmarkar, kanst tú altíð venda tær til Ráðgevingina


text:
SKILHALDSREGLURNAR DAGFØRDAR7. november 2018
Lestrar- og skilhaldsreglurnar á Glasi skulu tryggja øllum lesandi somu góðu kor og umstøður at virka undir. Lestrar- og skilhaldsreglurnar lýsa mannagongdir skúlans, skyldurnar hjá teimum lesandi og hvørji agatiltøkini kunnu verða, um hesar skyldur ikki verða hildnar
Dagførdu skilhaldsreglurnar kunnu lesast her. Lesandi á Glasi hava skyldu at kunna seg um hesar reglur. M.a. eru dagførdar mannagongdir í sambandi við loyvda fráveru hjá næmingum, ið umboða Føroyar í altjóða kappingum/tiltøkum innan ítrótt, list og mentan


text:
Tímir tú at spæla lutaleik – ella ‘rolluspøl’? Felag verdur stovnað á Glasi16. mars 2019
Vit spæla øll onkran leiklut – alla tíðina. Vit gera ikki altíð sjálvi av, hvør okkara leiklutur er, men vit sleppa ikki undan. Vit kunnu broyta leiklut, royna at ávirka okkara leiklut, taka okkara leiklut. Onkuntíð ber til at venda orðinum, og heldur enn at leika ein lut kunnu vit lutaleika. Spæla lutaleik. Dámar tær at spæla lutaleik – ella “rolluspøl”, sum vit oftast kalla tað? Vit eru fleiri her á Glasi, sum antin spæla lutaleik, hava spælt lutaleik, ella hava áhuga fyri at spæla lutaleil. Tí stovna vit nú eitt lutaleiksfelag fyri næmingar og lesandi á Glasi. Stovnandi fundur verður:
Á BÓASAVNINUM Á GLASI
MIKUDAGIN 20. MARS KL. 13:45
Dungeons & Dragons er klassikarin. Vit byrja har – við leikbókum og spælileiðbeiningum, sum vit fáa til taks frá skúlanum. Tær nýtist ikki at vera roynd/ur spælari. Vit hava royndar spælarar, sum syrgja fyri, at lutaleikurin gongur … sum eitt spæl.
Fyriskipari og stigtakari er Jákup Joensen Eskildsen.


text:
Fríggjadagin var Havnin karmur um FM í Býarsúkkling 2021.
Kappast var í hjartanum í Havnini, og súkklað var eftir Áarvegnum, niðan á Tinghúsvegin, oman eftir Sverrisgøtu, eftir Tórsgøtu, niðan eftir Mylnugøtu, eftir Húsabrúgv, og so oman eftir Bringsnagøtu, og aftur niðan Áaravegin. Málið var á Vaglinum, við Kioskina hjá Astu.
Av tí at sólin nú fer niður klokkan 19, og kappingin byrjaði klokkan 19, so byrjaði at skýma stutt eftir at kappingin var byrjað. Sersambandið fyri Súkkling og Triathlon, SST og kappingartoymið avgjørdi tí, at súkklast skuldi í 30 minuttir, í staðin fyri í 45 minuttir, sum ætlanin var. Tá hálvur tími var farin ringdi ein klokka, og so var farið út á síðsta umfar.
– Helgi Winther Olsen er okkara sterkasti súkklari, og fáur ivaðist tí í, at tað var hann, ið fór at standa ovast á sigurspallinum tá avtornaði. Soleiðis bleiv, og longu frá kappingarbyrjan legði Helgi seg á odda. Hann streyk avstað, beint sum kappingin var byrjað, skrivar SST.
– Hann er væl fyri, og tekniskt er hann eisini góður á súkklu, og tí gekk væl og gott hjá honum at súkkla gjøgnum smølu gøturnar og um nógvu svingini á rutuni.
– Jákup Petur Eliassen, Hilmar Hansen og Gunnar Dahl-Olsen súkklaðu tað teir vóru mentir og royndu at elta Helga. Hesir royndu saman at koyra Helga inn aftur, men Helgi setti ferðina upp, og so var tað bara Jákup Petur sum megnaði at halda Helga í skák. Hilmar og Gunnar mistu Jákup Petur, og løtu seinni misti Hilmar bakhjólið hjá Gunnar.
– Klokkan ringdi og Helgi fór út á síðsta umfar. Tá Helgi er áraka Gamla Apotek, fer Jákup Petur niðan eftir Húsabrúgv. Í hølunum á honum liggur Gunnar, sum nú hevði fingið Jákup Petur aftur. Helgi koyrur ein tryggan sigur heim, men tað styttist millum Jákup Petur og Gunnar. Spenningurin økist, tá teir fara næstan lið um lið oman eftir Bringsnagøtu. Jákup Petur opnar spurtin fyrst, men beint áðrenn báðir fara um mállinjuna fær Gunnar forhjólið framum, og tryggjar sær harvið silvurið, skrivar SST.
SST hevur í ár skipað fyri trimum FM kappingum á vegnum. Helgi vann ein spennandi Einkultstart, tá hann vann við bara fýra sekundum á Dáva Magnussen. Hvørki Dávur ella Jákup Petur Eliassen luttóku, tá FM í Vegasúkkling var á Sandoynni, og Helgi vann sítt næsta gullmerki. Fríggjadagin vann hann Býarsúkklingina, og harvið tríðja FM heitið í ár.
Undirtøkan til kappingina var góð, og kappast varð um trý FM heiti. Opin bólkur, Kvinnur og U23.
Maria S. Hansen er byrjað aftur at súkkla, eftir ein steðg eftir Oyggjaleikirnar á Gibraltar. Væl hevur gingist í ár, og tað er blivið til fleiri heiðursmerki hetta kappingarárið. Hon hevði onga kvinnu at kappast við, men hon stóð seg væl millum menninar, og gjørdist FM vinnari hjá kvinnum 2021, skrivar SST.
Hjá U23 vóru tað tveir kallar, ið kappaðust um FM heitið. Niklas Hallgren Niclassen og Bjørn Sjúrður Patursson. Niklas er byrjaður at súkkla i ár, og luttók hann bæði í Føroyaleikum og í FM í vegasúkkling. Tað var fyrstu ferð Bjørn Sjúrður Patursson luttók í súkklukapping. Hesir báðir kappaðust og var tað Niklas, ið kom fyrstur á mál og tí gjørdist FM vinnari í U23 hjá monnum í 2021.
– Hesin teinur er royndur áður, og hvørja ferð hevur kappingin verið líka intens og spennandi – Býarsúkklingin er allarhelst tann mest intensa av kappingargreinunum í vegasúkklingini. Kappingartíðin er stutt, ferðin høg og ofta eru teinarnir avbjóðandi við svingum og forðingum, segði Helgi W. Olsen, ið er mennari hjá SST.
Helgi leggur aftrat, at SST hevur ætlanir um, at fleiri kappingar av hesum slag verða fyriskipaðar í framtíðini. Hetta mennir súkklaran tekniskt og sjálvandi fysiskt, og so er hetta altíð ein grein kappast verður um á Oyggjaleikum.
Myndir frá kappingini síggjast her.
Úrslit
Orsakað av einum tekniskum breki við skipanini, eru tíðirnar ikki tøkar. Men heiðursmerkini í hvørjum bólki vóru:
Opin bólkur kvinnur
Maria Svabo Hansen
Opin bólkur menn
Helgi Winther Olsen
Gunnar Dahl-Olsen
Jákup Petur Eliassen
U23 menn
Niklas Hallgren
Bjørn Sjúrður Patursson
M40
Helgi Winther Olsen
Jákup Petur Eliassen
Bogi Gregersen
M50
Gunnar Dahl-Olsen
Henrik Kølleskov
Kristmund Johannesen


text:
Úr skotgrøvini: Gunvá við Keldu, KÍ
Í samband við Eystanstevnudystin leygardagin, har vit møta KÍ við Løkin, er Gunvá við Keldu, borgarstjóri í Klaksvík, í skotgrøvini. Hon hugleiðir um sterku bláu kenslurnar hjá útisetum, stjørnuna Jógvan Linklett og væntar sum vera man, at KÍ vinnur.
Navn og aldur?
Gunvá við Keldu, 45 ár
Hevur tú sjálv spælt fótbólt, og um so hvar á vøllinum?
Eg havi spælt flogbólt, svomið, gjørt fimleik og spælt badminton, men ongantíð spælt fótbólt
Tín yndisleikari hjá KÍ? – nú og/ella fyrr
Pætur beiggi mín og vinmenn hansara spældu nógv bólt, tá ið vit vóru børn. Teir vildu sum oftast vera Jógvan Linklett, so hann minnist eg best sum barn og heilt ung. Av teimum, sum eru tætt við mín aldur, minnist eg væl Beinur Poulsen. Annars hava vit ígjøgnum tíðina havt ógvuliga nógv talentir, sum bæði hava ríkað onnur feløg í Føroyum og útheimin. Seinnu árini hava tað verið t.d. Todi, Jákup, Kurt og Allan. Eg fylgi væl við, hvussu gongur KÍ, og mær dámar ógvuliga væl, tá ið teir vinna, men so harfrá at útnevna yndisleikara røkkur mín kunnleiki ov stutt!
Størsta løtan við KÍ?
Í 1991 tá ið KÍ gjørdist Føroyameistari. Eg var farin út í heim at fjakka, og sat á einum YMCA í Singapore og ígjøgnum telefonina upplivdi eg teir seinastu minuttirnar. Tað var øgiliga spennandi og kensluborið. Minnist eisini væl 1999, tá ið KÍ vann The Double, gjørdust bæði steypavinnarar og Føroyameistarar, tá búði eg í Keypmannahavn, og vit vóru fleiri har sum fylgdu við. Hesi minni siga mær, at kenslurnar nokk eru sterkari, tá ið man ikki er heima og mitt í rokinum!
Leygardagin spæla KÍ og NSÍ. Lýs NSÍ stutt.
Eg havi ov lítið innlit í fótbóltin til at lýsa NSÍ. Sum eg skilji hava teir verið nakað óstøðugir í ár, so eg vóni at teir taka ein óstøðugan dyst afturat 🙂
Hvørjir verða mest eyðsýndu leikararnir hjá liðunum báðum leygarkvøldið?
Har røkkur mín kunnleiki til fótbóltin ov stutt.
Hvat væntar tú, at úrslitið verður leygarkvøldið?
Eg vænti at KÍ vinnur 2-1, men so skulu teir eisini hava ein betri dag enn síðsta dyst ímóti HB.


text:
Skúvoy
Skúvoyggin er í nógvar mátar áhugaverd. Lundalandið beint við bygdina, bjørgini, Fagridalur og Rannvátoft. Litføgur hús, neyst og bátar. Kirkjan og kirkjugarðurin í Ólansgarði, við Sigmundarsteini og óvanliga longu grøvini. Alt hetta vita ferðaleiðarar í Skúgvi nógv at fortelja um. Her eru summarhús, her er handil, ið selur gerandisvørur og snýr tað seg um ein dagstúr til Skúvoyar, so er eingin orsøk at ganga svangur, tí bæði Elisabeth & Tummas Frank eins og Inga bjóða heimablídni í Skúgvi.
Í Skúgvi búgva gott 30 fólk.
SKÚLIN
Skúlin í Skúgvi verður í dag brúktur sum bygdarhús, av tí at hann krevur ábøtur, so kann man ikki leiga skúlan at gista í.
KIRKJAN
Skúvoyar kirkja er vígd í 1937. Tað var H. C. W. Tórgarð sum teknaði kirkjuna, og eitt, ið sermerkir kirkjuna er, at hon vendir suður og norð og ikki sum vanligt er eystur og vestur.
Fyrsta kirkja í Føroyum varð bygd í Ólansgarði í Skúgvi, um ár 1000.
Sigmundur
Í føroyingasøgu stendur at Beinir og Brestir búsettust í Skúgvi. Synir teirra Tóri og Sigmundur vuksu upp her. Tað var Sigmundur sum í ár 999 kristnaði Føroyar, og lat kirkju byggja í Skúgvi.
Fuglalív
Skúvoyggin er Ramsar-øki, og er kend fyri tað ríka og fjølbroytta fuglameingi. Tá fuglateljing var í 1954 var lomvigastovnurin í Skúgvi størri enn í dag. Hann var tá mettur til 2 milliónir pør.
ROTTUFRÌ OYGGJ
Ein orsøk til at tað er so ríkt fuglalív, er tí at Skúvoyggin er rottufrí oyggj. Umhvørvisstovan, saman við Skúvoyingum, roynur at fyribyrgja at rotta kemur til oynna, og hevur sett ymisk átøk í verk. Størsti vandin er at rotta kann vera í vøru/góðsi, sum fólk taka við sær til oynna. Kemur rotta til rottu-fría oyggj, fær tað óbótaligar avleiðingar. Kemur rotta til Skúvoy, merkir tað, at fuglastovnarnir fara at minka. Eins og teir hava gjørt á øllum oyggjum, har rottan er komin. Vit heita tí á øll sum ferðast til Skúvoynna um at hava serligt fyrilit til hetta, og kannað sítt góðs væl áðrenn farið verður umborð á ávikavist tyrluna ella Sildberan.
Úr søguni: Skúvoyggin nærum avtoftað
Skúvoyggin hevur tvær ferðir verið um at verði avtoftað. Fyrru ferð var, tá svartideyði gekk í 14. øld, og seinnu ferð, tá pokurnar gingu í 18. øld.


text:
IPhone 5
iPhone 5 er nýggj fartelefon frá Apple. iPhone 5 er eitt spildur nýtt design, har tey hava gjørt hana tynri og hon hevur ein størri skerm. Við fyrsta eygnakast líkist fartelefonin iPhone 4S, men innaní er hon nýggj frá grundini og er so væl gjøgnumhugsað, at hóast hon hevur fleiri nýggjar finessur, er hon 18 % tynri og 20 % lættari enn iPhone 4S [1]. Skíggin er enn framvegis tann frálíki Retina-skíggin, sum við 326 tættpakkaðum pikslum pr tumma er blivin so klárur, at eygað sær ikki longur mun á mynd og veruleika. Litirnir eru eisini flottari við 44 % betri fyllu. Sjálvur skíggin er vaksin til 4 tummar og hevur fingið 16:9 format.
Nýggja A6-chippið er rein rástyrki, og royndir vísa, at iPhone 5 er tvær ferðir kvikari enn iPhone 4S. Hóast telefonin í allar mátar arbeiðir skjótari, er battarítíðin enntá vorðin longri [2]. iPhone 5 hevur nýggjastu tøkni til dátaflutning (HSPA, HSPA+ og DC-HSDPA). Eisini hevur hon tráðleyst dual-band 802.11n, sum gevur eina ferð upp til 150 Mbps. Nú kanst tú eisini hava Facetime-samrøður í 720p góðsku við kamera, ið situr mitt á telefonini. iPhone 5 hevur ikki færri enn tríggjar mikrofonir, eina í botninum, eina framman og eina aftan. Við teimum sorterar telefonin sjálv millum ljóð og larm, og brúkar tú iPhone í larmandi umhvørvi, skilur telefonin óruddið frá og gevur tær bert reint ljóð.
Apple hevur eisini dagført leidningin til løðing og synkronisering av iPhone til ein 8-port connector. Hesin er sterkari og hevur sama stikk í báðum endum.


text:
Ein uppboðssøla hellir altíð til seljarans fyrimun og verður sjáldan brúkt í langtíðar ídnaðarligum samstarvi; hví síggja ta føroysku fiskivinnuna sum ein marknað heldur enn at síggja hana sum eina brúgv til marknaðir úti í heimi?
Spæl eina løtu við tann tankan at Hanus Hansen, stjóri fyri JFK, hevði sum heild rætt í sínum almenna hjartasuffi “Byrjanin til endan II” [http://lesarin.fo/byrjanin+til+endan+ii.html
] og tí hann uppfylgjandi segði við Útvarp Føroya um framtíðar útlitini fyri ta føroysku fiskivinnuna undir einari skipan við almennari uppboðssølu av veiðirættindum.
Eg hoyri mótmælini fyri mær longu áðrenn hesin tankin er liðugt luftaður, og tað man vera líkamikið um eg vísi til Hanus Hansen ella onkran annan stjóra fyri okkurt leiðandi føroyskt fiskireiðarí — her duga mong ikki at skilja ímillum ymisk mál og eru sera skjót at samanblanda spurningar um vinnuligan kapital við t.d. spurningar um lønarbýti millum privatpersónar. Tískil verður tað í heilum til at “hesir reiðarar skulu bara tiga og ikki grenja um nakað yvirhøvur, teir hava jú fingið milliónir oman á milliónir forerandi” frá tí almenna.
Hesin ‘logikkur’ er blivin etableraður við teoretiskari hjálp av trimum búskaparfrøðingum og lyftur upp til pínliga politiska korrektheit av einum herliði av fjølmiðlafólki sum í fleiri ár hava liðið skerfløt fyri honum.
Tað at summi av hesum miðlafólkum samstundis gjarna vilja rokna seg sum kritisk og granskandi í sínum yrki er ein søga fyri seg, sum vit tó ikki skulu koma nærri inn á her og nú. Men í stuttum er so uppbygd ein følsk og veruleikafjar frásøgn yvir eitt longri tíðarskeið sum ikki minst hevur ávirkað ein vaksandi skara av lesarum, lurtarum og veljarum ið fyri ein góðan part livir av almennari umsiting og almennum tænastum og hevur dagliga gongd uttan fyri fiski- og alivinnu mentanina. Hetta er ein skari sum er vaksin í takt við at arbeiðskraftin til fisk og framleiðslu er minkað so hvørt sum tøknifrøðin er vorðin meira framkomin.
Mynd:
Makrelarbeiði á Pelagos í Fuglafirði. (Maria Olsen Photo)


text:
Seinast í september høvdu vit grein her á síðuni um at Heri Ziska var í uppskoti at gerast Ársins Leiðari hjá Dansk Atletikforbund.
Atkvøðugreiðsla hevur verið á netinum nakrar vikur. Hendan taldi 50 prosent, og leygarkvøldið til DAF-Awards blivu seinastu 50 prosentini avgjørd við sms-atkvøðum millum fundarfólkið.
Skoðsmálið Heri fekk, var at hann er ágrýtin, eyðmjúkur, fyrikomandi við einari góðari venjingarfilosofi um at gera tey ungu góð, men at lata tað taka ta tíð tað tekur. Harafturat fekk hann rós fyri at eggja teimum ungu, sum flyta niður at lesa, at halda fram við frælsa ítróttinum.
Heri fekk í dag handað heiður og blómtyssi á Tórsbreyt
Tá seinna umfar av atkvøðugreiðsluni var av, hevði Heri vunnið rættiliga greiðan sigur, og varð kosin Ársins Leiðari hjá Dansk Atletikforbund. Hetta er ein risastórur heiður at fáa. Ikki bara hjá Hera, men eisini fyri felag hansara Hvirluna og fyri okkum øll í Frælsum Ítrótti Føroya. Hetta serliga tí at vit føroyingar ikki ein gang eru limir í Dansk Atletikforbund, men bert hava eina samstarvsavtalu.
Rigmor N. Arge, Hvirlulimur og nevndarlimur í FÍF, handaði Hera blómur og heiðursmynd. Formaðurin í Hvirluni, Eyðun Jakobsen, handaði eisini gávu.
Samstundis er hetta ein stór donsk viðurkenning av øllum tí arbeiði, sum dag og dagliga verður gjørt her heima í Føroyum. Vit eiga í dag tveir danmarksmeistarar fyri vaksin, og seinastu árini hava vit havt átta ymiskar íðkarar, sum hava vunnið donsk ungdómsmeistaraskap. Tað er heilt týðuligt, at danir hava lagt merki til hesi úrslit, og Heri eigur sín stóra part av tí.
Frælsur Ítróttur Føroya ynskir Hera hjartaliga tillukku við heiðrinum og vit vóna at orkan framvegis er til at halda fram nógv ár afturat.
Heri avmyndaður saman við nevndini hjá FÍF. F.v.: Rigmor, Regin, Heri, Niels Jákup og Hallur


text:
Apple Pay
Rinda lætt og trygt við Apple Pay.
Apple Pay er ein lættur og tryggur máti at rinda í handlum, appum og á netinum við iPhone, Apple Watch og øðrum iOS eindum. Gjaldið gongur skjótt, og tú skalt ikki nýta onnur tól enn tey, tú longu hevur á tær.
Tá tú rindar í nethandlum og appum, er Apple Pay ein skjótari gjaldsháttur, tí tú skalt ikki nýta tíð og orku at stovna kontur ella fylla long oyðibløð út.
Tú kanst fáa Apple Pay til hesi gjaldkortini:
- Visa/Dankort
- MasterCard
Tú kanst nýta Apple Pay á øllum støðum, sum skelta við einum av hesum symbolunum:
Soleiðis knýtir tú gjaldkort til Apple Pay
Tú kanst knýta tíni gjaldkort til Apple Pay umvegis Netbankan sum app hjá Norðoya Sparikassa ella í appini Apple Wallet á tíni iPhone.
Tryggja tær, at tú hevur nýggjastu iOS-dagføringina og at tú hevur fartelefonnummar skrásett í Norðoya Sparikassa.
iPhone
- Lat Wallet-appina upp
- Trýst á + ovast í høgra horni
- Tøppa trygdarkotuna á tínum gjaldkorti inn, um tú vilt leggja gjaldkortið inn, sum longu er knýtt at tínari iTunes-kontu. Um ikki, vel “Tilføj et andet kort” og nýt myndatólið á iPhone at skanna kortupplýsingarnar inn
Apple Watch
- Lat Apple Watch-appina upp á tíni iPhone
- Trýst á “Wallet & Apple Pay” og vel “Tilføj kredit- ella debetkort”
- Tøppa trygdarkotuna á tínum gjaldkorti inn, um tú vilt leggja gjaldkortið inn, sum longu er knýtt at tínari iTunes-kontu. Um ikki, vel “Tilføj et andet kort” og nýt myndatólið á iPhone at skanna kortupplýsingarnar inn
iPad
- Lat “Indstillinger” upp
- Trýst á “Wallet & Apple Pay” og vel “Tilføj kredit- ella debetkort”
- Tøppa trygdarkotuna á tínum gjaldkorti inn, um tú vilt leggja gjaldkortið inn, sum longu er knýtt at tínari iTunes-kontu. Um ikki, vel “Tilføj et andet kort” og nýt myndatólið á iPhone at skanna kortupplýsingarnar inn
MacBook Pro við Touch ID
- Lat “Systemindstillinger” upp
- Trýst á “Wallet & Apple Pay” og vel “Tilføj kort”
- Tøppa trygdarkotuna á tínum gjaldkorti inn, um tú vilt leggja gjaldkortið inn, sum longu er knýtt at tínari iTunes-kontu. Um ikki, vel “Tilføj et andet kort” og nýt myndatólið á iPhone at skanna kortupplýsingarnar inn
Soleiðis rindar tú í handlum
Tú rindar við Face ID við at trýsta tvær ferðir á síðuknøttin, hyggja stutt í skermin og venda tína iPhone til kortlesaran.
Við Touch ID rindar tú við at trýsta tvær ferðir á "home"-knøttin, halda fingurin á Touch ID og síðani halda tína iPhone tætt við kortlesaran.
Á Apple Watch trýstir tú tvær ferðir á síðuknøttin og heldur Apple Watch tætt við kortlesaran.
Soleiðis rindar tú í appum og á netinum
Fyri at gjalda í appum og nethandlum í Safari frá tínari iPhone og iPad skalt tú velja Apple Pay við kassan og gjalda við Face ID ella Touch ID.
Fyri at gjalda í nethandlum í Safari við tínari Mac skalt tú velja Apple Pay og gjalda við iPhone ella Apple Watch. Á Macbook Pro rindar tú við Touch ID á Touch Bar.
Trygd
Apple Pay er ein tryggur og lættur gjaldsháttur.
Kortupplýsingarnar hjá tær eru vardar, tí tær verða hvørki goymdar á tólinum, sum tú brúkar, ella í handlinum, har tú nýtir Apple Pay. Ongantíð hevur verið lættari at gjalda í handlum, appum og á netinum.
Tá tú rindar við Apple Pay, nýtir skipanin eitt serstakt nummar og eina serstaka transaktiónskotu. Títt kortnummar verður ongantíð goymt í fullum líki – hvørki á tínum tóli ella á servarum hjá Apple. Tað verður heldur ikki deilt við handlar og onnur, har tú nýtir Apple Pay. Apple Pay goymir ikki upplýsingar um transaktiónir, sum kunnu sporast aftur til tín. Í stuttum vil tað siga, at tíni keyp eru privat.


text:
Lær teg at smíðja lóg
Lógarsmíð
SOLEIÐIS SMÍÐAR TÚ LÓG - FRÁ BYRJAN TIL ENDA
Endamál:
Lóggávuarbeiðið er kjarnuuppgávan hjá Føroya Landsstýrið, Føroya Løgtingið og øðrum stovnum undir landinum. Á skeiðinum verður dentur lagdur á mannagongdina at smíðja lógir og kunngerðir. Eisini verður undirvíst í krøvunum til innihaldið í eini lóg. Tú fær vitan um lógararbeiðið, undir heusm vandatekin og økir, sum krevja eftiransni. Eisini verður undirvíst í, hvussu arbeitt verður við at betra um góðskuna av lóggávu arbeiðinum og hvussu arbeiðið best kann leggjast til rættis.
Tú fær innlit í og hegni at nýta grundleggjandi reglur og aðalreglur tá tú fyrireikar, skrivar og gjøgnumførir eitt lógaruppskot.
Økir sum undirvíst verður í:
- Hvussu smíðar tú eitt gott lógaruppskot? Her verður undirvíst í lógarkynstri og teimum spurningum, sum ofta koma í samband við lóggávuarbeiðið.
- Viðurskifti viðvíkjandi altjóða lóggávu.
- Viðurskifti viðvíkjandi gildiskomu-, avtøku- og umskiftisásetingar
- Krøv til mannagongdir - hvussu skal lóggávuarbeiðið í ráðnum ella stovninum fara fram.
- Lær at leggja eina ætlan fyri lógaruppskotið - Hugskotið, arbeiðið, at sta fram lógaruppskot, arbeiðið í løgtinginum, samtykt og kunngerð.
Málbólkur:
Starvsfólk hjá løgtinginum, landsstýrinum og á stovnum, advokatar og løgfrøðingar, sum arbeiða við føroyskari lóggávu. Skeiðið er eisini áhguavert hjá øðrum, sum hava áhuga í lóggávuarbeiði.
Kl. 08.30 Morgunmat
Kl. 09.00 Hvussu smíðar tú eitt gott lógaruppskot.
Kl. 10.00 Steðgur
Kl. 10.15 Viðurskifti viðvíkjandi altjóða lóggávu.
Kl. 12.00 Ábit
Kl. 13.00 Viðurskifti viðvíkjandi gildiskomu, avtøku og umskiftisásetingar.
Kl. 14.00 Krøv til mannagongdir - hvussu skal lóggávuarbeiðið fara fram.
Kl. 15.00 Kaffi steðgur
Kl. 15.30 Lær at leggja ætlan fyri lógaruppskotið.
Kl. 16.00 Liðugt
Undirvísari:
Christian Østrup
chefkonsulent hjá Miljø og Fødevareministeriet og lektor á universitetinum í Keypmannahavn. Christian hevur drúgvar royndir í lógarsmíði og hevur eisini undirvíst í fleiri ár.
Info:
STAÐ:
Hotel Hafnia
DATO:
TÍÐ:
Kl. 09.00 – 17.00
KOSTNAÐUR:
3.995 kr. + mvg
Tekning:
kittymay@kittymay.fo
ella á
telefon 500500


text:
Standard lógir fyri nýggj feløg
Stjórn ÍSF’s hevur samtykt nýggjar standard lógir,
sum feløgini kunnu nýta…
§ 1 Navn og heimstaður.
Navn felagsins er ____________ , og heimstaður felagsins er __________________
§ 2 Endamál.
Endamál felagsins er ________________________________ _______________________________ .
§ 3 Limaskapur.
Ein og hvør kann gerast limur við at venda sær til annaðhvørt ein nevndarlim ella venjara. Ein samd nevnd kann nokta persóni limaskap. Verður persóni noktaður limaskapur, kann hann leggja spurningin fyri fyrstkomandi aðalfund til støðutakan.
Feløg og onnur áhugaði, kunnu gerast hvílandi limir.
Nevndin ásetur støddina á limagjaldinum fyri virknar-, hvílandi- og ungdómslimir. Limur kann siga limaskap sín upp við einum mánaða freist til ein 1. í einum mánaði. Nevndin kann koyra lim úr felagnum, um viðkomandi er í eftirstøðu við limagjaldi í meira enn 1 ár, hevur brotið viðtøkur felagsins ella á annan hátt grovt hevur forbrotið seg. Viðkomandi limur kann leggja spurningin fyri fyrstkomandi aðalfund til støðutakan.
Felagið kann útnevna heiðurslimir.
§ 4 Aðalfundir.
Aðalfundurin, sum verður hildin í heimstaði felagsins, er hægsti myndugleiki felagsins. Ársaðalfundur verður hildin áðrenn __________ mánaður er farin.
Nevndin kallar inn til aðalfundar skrivliga og/ella við uppslagi við í minsta lagi 14 daga varningi. Í innkallingini skal verða sagt frá fundarstaði, -tíð og -skrá.
Mál, sum limir vilja hava til viðgerðar, skulu vera nevndini í hendi í minsta lagi 12 dagar undan aðalfundinum. Í fundarboðunum verða innkomin mál stutt endurgivin, men skulu liggja frammi í fullum líki á skrivstovu felagsins í minsta lagi 8 dagar undan fundinum.
Á ársaðalfundinum er fundarskráin hendan:
* Val av fundarstjóra.
* Frágreiðing nevndarinnar fyri farna árið.
* Framløga av roknskapi og fíggjarstøðu til góðkenningar.
* Val av nevndarlimum og tiltakslimum.
* Val av grannskoðara.
* Innkomin mál.
* Ymiskt.
Fundarstjórin ger av í øllum ivaspurningum á fundinum. Hann kann vera nevndarlimur. Atkvøðugreiðsla fer fram skrivliga, um ikki aðalfundurin góðkennir annan atkvøðuhátt. Atkvøðast kann sambært fulltrú. Fundarstjórin ger av gildi hennara.
Bert limir, sum hava fylt 14 ár, hava atkvøðurætt. Valbærur er limur, sum er fyltur 18 ár.
Hvílandi limir hava møti- og talurætt, men tó ikki atkvøðurætt.
§ 5 Eykaaðalfundir.
Eykaaðalfundur verður hildin, tá ið nevndin heldur tað vera neyðugt ella tá ið _____ limir krevja tað. Mannagongdin á eykaaðalfundi er tann sama sum á ársaðalfundi.
§ 6 Nevndin
Felagið verður stýrt av eini( minst 3) manna nevnd. Nevndarlimir verða valdir annaðhvørt ár. Soleiðis at annaðhvørt ár standa 1 (ella fleiri ) fyri vali og annaðhvørt ár standa 2 (ella fleiri) fyri vali. Nevndin skipar seg sjálv.
Tiltakslimir verða valdir fyri sama tíðarskeið. Nevndin heldur fund, so ofta hon heldur tað vera neyðugt. Nevndin er viðtøkufør, tá ið ______ nevndarlimir eru á fundi.
Nevndin kann gera reglugerð fyri virksemi sítt. Fer nevndarlimur frá í úrtíð, kemur fyrstvaldi tiltakslimur í hansara stað.
Gerðabók verður førd fyri allar aðal- og nevndarfundir.
§ 7 Tekningarreglur.
Felagið verður teknað av samlaðu nevndini. Til keyp, sølu ella veðseting av føstum ognum krevst aðalfundarsamtykt.
§ 8 Heftilsi.
Felagið heftir bert fyri skyldum sínum við teimum til eina og hvørja tíð verandi ognum, sum hoyra felagnum til. Limirnir ella nevndin hefta ikki persónliga fyri felagsins skyldum, men bert við sínum limagjaldi.
§ 9 Roknskapur.
Roknskaparár felagsins er frá _________ og til _________ . Fyrsta roknskaparár er frá stovnan felagsins og til ____________.
Roknskapurin verður grannskoðaður av einum á aðalfundi valdum grannskoðara, sum hevur rætt at kanna felagsins bøkur og skjøl, tá ið hann ynskir tað.
§ 10 Viðtøkubroytingar.
At broyta viðtøkurnar krevst, at í minsta lagi 2/3 av møttu limunum atkvøða fyri.
§ 11 Avtøka.
At taka felagið av krevst, at í minsta lagi 2/3 av limum felagsins eru á fundi og samstundis eisini atkvøða fyri. Er ikki neyðugi meirilutin av limunum á fundi, kann nevndin kalla inn til eykaaðalfundar, har felagið kann verða tikið av, um 2/3 av givnum atkvøðum eru fyri, líkamikið hvussu nógvir limir eru møttir.
Verður felagið tikið av, velur aðalfundurin ein ella fleiri likvidatorar. Eitt møguligt avlop skal nýtast til eitthvørt ítróttarligt ella vælgerandi endamál.
Soleiðis samtykt á stovnandi aðalfundi
_________ tann __________
Nevndin:
______________
_____________________
_________________________


text:
Night Cup í Vestmanna 13. og 14. oktober
Nýtt í ár er, at U10 og U12 spæla hósdag og eisini fáa U16/17 og U18 møguleikan at luttaka. Harumframt fáa bestu leikarar í finalunum steyp
Aftur í ár skipar VÍF fyri Night Cup. Í ár er tiltakið frá U10-U18 hjá gentum og dreingjum. Samstundis sum tiltakið fevnir um fleiri aldursbólkar, so varir tiltakið tveir dagar. Night Cup byrjar hósdagin 13. oktober kl. 14 fyri aldursbólkarnar U10 og U12 hjá gentum og dreingjum. Fríggjadagin 14. oktober kl. 14 byrjar kappingin fyri U14, U16 og U18 gentur og dreingir.
Kostnaðurin fyri hvønn luttakara er 150 krónur. Við í prísinum er Night Cup blus, vatnfløska og ókeypis frukt meðan kappingin er.
Tilmeldingin fer fram við at ringja til Angelie 261449 ella Fríðgerð 724628.
Luttøkugjaldið verður flutt á konto 6460-4017759.
Tilmeldingarfreistin er mánadagin 10. oktober.
Vinnarin í hvørjum aldursbólki hjá gentum og dreingjum fáa steyp, medaljur og vatndunk. Afturat hesum verður besti spælari á hvørjum liði í finaluni kosin og fær steyp til ognar.


text:
Skeiðsvirksemi
Les um ymisk skeið á Heilsuskúlanum
Vegleiðaraskeið
- árliga afturvendandi 2 vikur
Vegleiðaraskeiðið er einaferð árliga á Heilsuskúlanum, og varir 2 vikur.
Skeiðini hava verið einaferð árliga, síðani 2008. Umleið 22 luttakarar eru á hvørjum skeiði. Fyrstu árini varð skeiðið skipað í gevandi samstarvi við Sosu-skúlan í Bornholm.
Skeiðið er fyri vegleiðarar, ið ikki enn hava tikið skeið í vegleiðing á Heilsuskúlanum. Báðar vikurnar eru kravdar. Skeiðið er ókeypis fyri starvsfólk í starvi innan almanna- og heilsuøkið.
Melda til við at skriva til heilsuskulin@skulin.fo
Innihald: Kunning um útbúgvingarnar, námsskipan, útbúgvingarbók - persónligir førleikar, lestrarumhvørvi, læring, kravdar samrøður og støðismetingar v.m.
Venja at skriva støðismetingar og at arbeiða við næmingadømum/cases.
Skeiðið er í tveimum eindum, yvir tvær vikur. Lærarar á Heilsuskúla Føroya undirvísa.
Fyrstuhjálp
- fleiri ferðir árliga
Síðani 2013 hevur Heilsuskúlin veitt øllum næmingum í útbúgvingunum skeið í fyrstuhjáp. Tað er eitt krav til útbúgvingarnar at bjóða fyrstuhjálp.
Í 2013 tóku 2 undirvísarar frá Heilsuskúlanum góðkenda útbúgving sum undirvísarar í fyrstuhjálp frá Beredskabscenter Aalborg.
Styttri skeið kring landið
- menning av vegleiðarum
Heilsuskúlin skipar árliga fyri førleikamenning av starvsfólkum á almanna og heilsuøkinum, við styttri skeiðum, kring landið, fyri vegleiðarar hjá næmingum, ið eru í starvsvenjing.
Á skeiðnum fáa heilsustarvsfólk ment sínar førleikar at taka sær av vegleiðing og at tryggja at almanna- og heilsuøkið fær væl útbúgvin starvsfólk.
Møguleiki er at umbiðja hesi eindagsskeið, har arbeitt verður við hvussu næmingurin kann náa málum fyri starvsvenjing, um arbeiðspláss ynskja at skúlin kemur á staðið at hava skeiðini.
Les niðanfyri um fyrrverandi skeið
Skeið fyri ófaklærd heilsustarvsfólk
Februar 2020
Eftir ynski frá eldraøkjum kring landið, varð í februar skipað fyri einum 4 daga skeiði fyri ófaklærd starvsfólk í eldraøkinum. Nøkur evnir sum annars liggja í heilsuhjálparaútbúgvingini vóru á skránni. Tað gevur trygd fyri einsrættaðari røkt, at tað er Heilsuskúlin sum veitir slík skeið, av tí at undirvísingin tá verður soleiðis sum bøkurnar fyriskriva tað.
Samstundis kann tað kveikja áhuga fyri at fara undir útbúgving, at fáa innlit í røktina. At skeiðið er fyri starvsfólk, sum framanundan eru í starvi sum ófaklærd, gevur øktan møguleika fyri at skapa áhuga fyri at taka sær fulla útbúgving, tá áhugin longu frammanundan er fyri økinum.
Heilivágsskeið
fyri heilsurøktarar og heilsuhjálparar
Mars 2016
Heilsuskúli Føroya hevur saman við heilsuskúla í Aabenraa skipað fyri heilivágsskeiði fyri heilsurøktarar og heilsuhjálparar. Tað vóru 3 skeið íalt.
Frá 29. februar til og við 4. mars 2016 var skeið fyri 30 heilsurøktarum hildið í Havn.
Frá 7. mars til og við 11. mars var skeið fyri 25 heilsurøktarum hildið í Suðuroy.
Undirvísarar vóru Helle Kloth, sjúkrarøktarfrøðingur og undirvísari og Tina H. Skafte, leiðari á Social- og sundhedsskolen í Aabenraa.
Skeiðið er tað sama medicinskeiðið, ið hevur verið hildið fyri heilsurøktarar í Danmark í nógv ár. Skeiðsluttakararnir lótu sera væl at skeiðnum.
Eisini var skeið, í Havn, fyri heilsuhjálparar, í handfaring av heilivági, 3. dagar sama tíðarskeið.
Skeið recovery
Februar 2013
Skeið í RECOVERY og INKLUSIÓN verður í Tórshavn og Suðuroy, fyri brúkarar, avvarandi og starvsfólk, sum eru áhugaði í psykiatri.
Undirvísari er Anders Madsen, leiðari, Master í Etik og Værdier i Organisationer. RECOVERY og INKLUSIÓN og Heidi Sørensen, sosialráðgevi frá "STOA-gruppen" - í Jyllandi. www.stoa.dk
”Recovery indebærer skabelse af ny mening og nyt formål i livet, efterhånden som man overkommer de katastrofale konsekvenser af psykisk sygdom.” (Anthony 1993)
• Hvat er recovery /”at koma seg ” eftir sálarliga sjúku
• Hvat forðar og stuðlar recovery
• Hvussu kann ein sjálv/ur arbeiða við recovery
• Hvat er rehabilitering
• Hvat kunnu tey avvarandi gera
• Hvørjar avbjóðingar setur recovery til skipan av samstarvi
og leiklutin hjá tí professionella
• Hvussu kann recovery samskipast við málsetningar og
skjalfesting
Suðuroy: Heilsuskúli Føroya
Mánadag 11. februar: At byggja upp ein "búfelagsskap", um skizofreni, borderline, og bólkatilgongdir í arbeiðinum viš sinnisveikum. Fyri starvsfólk.
Týsdag 12. februar: RECOVERY og INKLUSIÒN, mótstøða fyri broytingum og mindfullness fyri sinnisveik.
Tórshavn: Sjúkrarøktarfrøðiskúlin, kjallarin
Mikudag 13. februar: Recovery og inklusión, fyri starvsfólk innan psykiatri, arbeiðsloysisskipan, myndugleikar og onnur ið møta sinnisveikum í dagligdegnum.
Hósdag 14. februar kl. 16 - 19.00: Recovery og inklusión, fyri brúkarar, avvarandi, og starvsfólk, sum omanfyri nevnt.
Skeið Cooperative Learning
Heilsuskúlin skipaði í 2012 og 2013 fyri skeiðum í cooperative learning CL - á føroyskum er tað "samvirkisnám".Fólkaskúlin og aðrir yrkis- og miðnámsskúlar vóru boðin við á skeiðini. Skeiðini vardu 2 vikur íalt.
CL er eitt námsfrøðiligt amboð at nýta í undirvísingini og tryggjar at so nógvir næmingar eru so virknir samstundis, í mest møguliga tíð í einum undirvísingartíma.
Góð undirtøka var frá fólkaskúlalærarum, Tekniska skúla og Handilsskúlanum til skeiðini. Tað var Heilsuskúlin sum hoyrdi um CL frá donskum heilsuskúlum og valdi at taka undirvísarar hendavegin. Endamálið hjá Heilsuskúlanum at skipa fyri hesum skeiðið, var at førleikamenna undirvísarar á skúlanum og soleiðis at tryggja eina betri læring fyri heilsustarvsfólk í landinum.
Góðar eftirmetingar eru frá lærarum.
Brellbita skeið fyri ALS
Oktobur 2012
Heilsuskúlin skipar fyri "BRELL-bita" skeið fyri arbeiðssøkjandi.
- søk gjøgnum Als.
Brell-bitar til at søkja inn á Heilsuskúlan.


text:
GG! Stuðulsskipanin er ikki virkin.
Horizon 2020 var rammuskráin hjá ES kommisjónini fyri árini 2014-2020. Horizon Europe er nýggja skráin, sum fevnir um árini 2021-2027.
Í løtuni eru samráðingar við ES kommisjónina um nýggja avtalu um atlimaskap í Horizon Europe. Í hesum tíðarskeiðnum ber til hjá føroyskum luttakarum at senda umsóknir til Horizon Europe.
Væntandi verður sett í gildi nýggj stuðulsskipan viðvíkjandi stuðli til Horizon Europe umsóknir, men í løtuni verður ikki játtaður stuðul til hetta endamálið.
Stuðul til Horizon 2020 umsóknir
Fyri best at gagnnýta avtaluna við ES um luttøku Føroya í Horizon 2020 og fyri at lætta um hjá stovnum og virkjum í sambandi við umsóknararbeiðið, hevur Granskingarnevndin gjørt av at játta pening úr Granskingargrunninum at lata teimum, sum arbeiða ítøkiliga við umsóknum. Endamálið er at minka nakað um fíggjarligu íløgurnar hjá stovnunum.
Stovnur ella virki kann fáa upp til kr. 35.000 endurgoldnar fyri útreiðslur, sum standast av arbeiðinum við einari umsókn. Stuðulin verður játtaður eftir umsókn so leingi játtan er tøk. Stuðul verður latin, tá ið fleiri partar luttaka í umsóknini, men stuðul verður ikki latin til einstaklinga umsókn. Neyvari ásetingar um, hvussu stuðul kann fáast og hvussu hann verður umsitin, eru ásettar í reglugerð, sum kann takast niður her
Tak umsóknarblaðið niður her
Hesin partvísi fíggjarligi stuðulin kemur afturat tí ráðgeving, miðling og vegleiðing, sum NCPararnir geva møguligum umsøkjarum.
Hava fólk spurningar í sambandi við umsóknir, ber til at venda sær til Mariu Húsgarð, NCP samskipara á maria@gransking.fo ella á telefon +298 567802.


text:
Hýsa (toskaættin)
Melanogrammus aeglefinus
(Linné, 1758)
Stødd: Hýsa verður upp í umleið 112 cm long.
Dýpi: Hýsa er mest við botnin, men er eisini vanlig uppi í sjónum. Vanliga dýpið er millum 10-300 m, men er eisini fingin niðri á 450 m.
Litur: Hon er dimm um bakið, grá ella blágrøn. Hon er ljós um síðurnar, ofta silvurblonk, og undir búkinum er hon hvít, gráhvít. Hon hevur ein dimman blett á síðunum oman fyri uggafjaðrarnar. Summar hýsur hava smáar, gráar blettir ovarlaga á síðunum.
Lýsing: Hýsa hevur tríggjar ryggfjaðrar og tvær gotfjaðrar. Fremsta ryggfjøðurin er eitt sindur høg, stutt og spísk. Búkfjaðrarnar eru heldur smalar og sita fremri enn fremsta ryggfjøður. Uggafjaðrarnar sita eins frammarlaga og fremsta ryggfjøður, og tær røkka aftur til mittastu ryggfjøður. Sterturin er nakað innbogin. Strikan er svørt og er bogin oman fyri uggafjøðurina. Hon hevur lítlan kjaft, yvirbit og lítla finnu.
Eyðkenni: Tann dimmi bletturin beint oman fyri og aftan fyri uggafjøðurina. Nýveidd gongur ein lættur súrligur roykur at henni.
Týdningur: Hýsa er virðismikil fiskur og verður nógv veidd.
da: Kuller, en: Haddock, fr: Églefin, ís: Ýsa, no: Hyse, tý: Schellfisch
WWW.SNAR.FO


text:
Kambfjaðrar, verruca vulgaris, er ein av okkara vanligastu virussmittum í húðini.
Tað er ein ígerð við "Humant Papillomavirus" (HPV), sum elvir ampa á húðina, ið er atvoldin til kambfjaðrar, millum annað, at rovan (ytsta húðarlagið) tjúknar. Kamfjaðrar eru ymiskar í stødd frá 1 mm til 1 cm í diametri.
Vanligt er at skilja millum tvey sløg av kambfjøðrum. Tær eyðkendu kambfjaðrarnar, sum vaksa uppeftir, verða nevndar exofytiskar. So eru eisini kambfjarðar, ið vaksa inneftir, endofytiskar.
Á hondum taka kambfjaðrar seg ofta upp við neglirnar og á fingrunum. Viðhvørt eru tær átøkar smáum blómkáli. Kambfjaðrar á hondum eru tær eyðkendu upphorvandi (vaksa uppeftir), meðan tær, ið koma á føturnar, eru flatari. Ein kambfjøður á hondini kann síggja øðrvísi út enn ein kambfjøður undir ilini, hóast hon stavar frá sama virusslagi. Ein kambfjøður í naglarótini kann til dømis ávirka sjálva neglina.
Á fótunum taka tær seg aloftast upp, har skógvar mangan eru í so trongir undir iljunum. Tað er sárt, tá tær koma undir stigið (tá fóturin verður settur júst á tað eyma staðið). Verður hugt gjøllari at kambfjøðrum á fótum, síggjast ofta smáir svartir blettir (ella prikkar), ið stava frá tunnum blóðæðrum undir húðini.
Atvoldin til, at kambfjaðravirusið kann festa seg í húðina, er, at húðin er stokkin. Virusinum tørvar eitt op, tískil taka kambfjarðar seg mangan upp á støðum, har húðin oftast støkkur sundur.
Tað eru ymisk sløg av "Humant Papillomavirus" (HPV), og líkjast tey ikki hvørt øðrum, men avgerandi er, hvar á kroppinum tey bróta út.
Í andlitið kemur tað, ið vanliga verður kallað flatar kambfjaðrar. Atvoldin er eitt annað slag av virusi enn tað, ið elvir til kambfjaðrar á hondum og fótum.
Kambfjaðrar smitta við beinleiðis húðarsambandi - húð móti húð, men eisini óbeinleiðis, eitt nú av gólvi og møguliga eisini av handklæði. Kambfjaðravirusið kann yvirliva uttan fyri kroppin heilt leingi.
Ein tann eyðkendasta smittuleiðin er gólvið í svimjihøllum og í klivum í skiftirúmum.
Kambfjaðrar á fótum breiða virusbitlar við húðfløkum kring um á gólvinum. Ofta eru smáar rivur í teirri vátu húðini, ið eru viðkvæmar fyri smittu. Tú verður sostatt smittað/ur annaðhvørt við beinleiðis sambandi ella av kambfjaðravirusbitlum í húðfløkum á gólvinum.
Fyri at sleppa undan at smitta onnur, eiga tey, ið hava kambfjarðar á fótunum, ikki at ganga skóleys og skola seg væl og virðiliga eftir at hava verið í bað.
Roynt hevur verið at minka um smittuvandan við at smyrja glært neglalakk á kambfjaðrarnar, men tað munar ikki stórvegis.
Tilgerðartíðin er ymisk og kann vera drúgv. Virusið kann liggja í dvala eina tíð, áðrenn kambfjaðrarnar koma fram, frá vikum upp í mánaðir, so tað er ringt at siga, nær tú ert vorðin smittað/ur.
Summi kunnu renna runt skóleys í fimleikahøllum, svimjihøllum og baðstovum, har ørgrynna av kambfjaðravirusi er uttan at fáa eina kambfjøður.
Tey flestu eru helst fyri smittuvanda eina ella fleiri ferðir í lívinum, tað er ógjørligt at sleppa undan. Men summi hava eina sterka immunverju, ið basir virusinum. Onnur tykjast ikki at hava eins sterka verju.
Trupulleikarnir kunnu draga út í langa tíð. Tað er sera ymiskt frá einum til annan, hvussu smittuviðkvæmur/kvom man er. Enn vita vísindini ikki alt um hetta, men dúgliga verður granskað.
Best er at bíða og vita, um tú megnar at standa ímóti. Tað merkir, at immunverja kropsins fer í hernað ímóti kambfjaðravirusinum. Umleið helvtina av kamfjaðrum hjá børnum hvørva innan 1-2 ár uttan viðgerð. Tí er tað kanska tað frægasta at bíða, tá talan er um børn, av tí at viðgerðin mangan er pínufullari enn sjálvar kambfjaðrarnar. Annars eru eingi serstøk ráð, sum kunnu hjálpa børnum undir 6 ára aldri, men ein møguleiki er at royna plástrið (Compeed líktorn-plástrið) við ongari salicylsýru, tí sýran er ov sterk fyri húðina hjá børnum undir 6 ár.
Fert tú til lækna fyri at taka burtur kambfjaðrar, fært tú í flestum førum frystiviðgerð, sum kann vera pínufull. Kambfjaðrarnar verða frystar við flótandi kølievni í 5-15 sekund 2. til 3. hvørja viku hjá lækna. Hetta førir við sær, at tær detta av.
Mangan er neyðugt við fleiri viðgerðum, áðrenn kambfjaðrarnar hvørva. Men at enda hjálpir tað sjálvt fyri kamfjaðrar, ið eru ringar at fáa burtur, og sum tað ikki hevur eydnast við sjálvsviðgerð. Kortini er eingin viðgerð í dag, sum við vissu kann beina fyri kambfjaðrum.
Tað er eingin háttur at grøða kambfjaðrar, men plágast tú av teimum, ber til at royna eini ráð móti kambfjøðrum.
Í hesum tveimum ráðum er salicylsýra í, ið virkar bloytandi og upploysandi. Vortex plus inniheldur eisini mjólkasýru. Ansið eftir húðini uttan um kambfjaðrarnar, tá hesi evnið verða smurd á. Tú kanst smyrja vaselin og/ella seta ein filtring rundan um kambfjaðrarnar.
Neyðugt er at bloyta kambfjaðrarnar í sápubaði, og síðan verður tann deyði vevnaðurin tikin burtur við at skava/skera burtur av teimum (sí leiðbeiningina á hylkinum/kunningarlepanum.)
Í longsta lagi tríggjar mánaðir
Drúgv tíð gongur at viðgera kambfjaðrar, og viðgerðin skal halda fram, til kambfjaðrarnar eru horvnar. Gevist kortini við viðgerðini, um kambfjaðrarnar ikki eru horvnar eftir trimum mánaðum.


text:
Ting
Eitt ting (norrønt: þing) er ein samkoma, sum umboðar fólkið í einum ávísum øki. Tosað verður tí um eina fólkaumboðan. Funksjónin hjá einum tingi er fyrst og fremst at smíða lógir. Lóggevandi valdið er í Føroyum er hjá løgtinginum saman við løgmanni. Tingræði er ein politisk stýrisskipan, har tingið hevur vald yvir, hvør myndar stjórnina.
Dømir[rætta | rætta wikitekst]
- Danmark: Fólkatingið
- Føroyar: Løgtingið
- Grønland: Landstingið (Inatsisartut)
- Írland: Oireachtas
- Ísland: Altingið (Alþingið)
- Noreg: Stórtingið
- Svøríki: Ríkisdagurin
- Tyskland: Bundestag
- ES: ES-Parlamentið (EP)


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
17. mai 2005Nr. 62
Løgtingslóg um gransking í mannaílegum, sum broytt við kunngerð nr. 12 frá 31. mars 2008
(Ílegulógin)
Kapittul 1
Endamál og allýsingar
Endamál
§ 1. Endamálið við lógini er:
1) at verja einstaklingin í sambandi við ílegugransking,
2) at skapa fortreytir fyri og stimbra gransking í mannaílegum í Føroyum, soleiðis at slík gransking kann vera við til at:
a. menna førleikan at lekja og fyribyrgja sjúkum,
b. menna almennu heilsutænastuna,
c. menna granskingarumhvørvið.
Allýsingar
§ 2. Í hesi lóg er at skilja:
Ílegugransking: Lógin fevnir einans um gransking í mannaílegum, sum er tengd at ættartræi.
Vevnaðarskrá: Ein biobanki, ið inniheldur vevnað frá menniskjum.
Diagnosuskrá: Ein skrá av diagnosum, sum heilsuverkið hevur diagnostiserað.
Ættarbandsskrá: Ættartræ yvir føroyingar.
Vevnaður: Lívrunnið (organiskt) tilfar, t.d. blóð frá persóni, livandi ella deyðum.
Heilsuupplýsingar: Upplýsingar, sum fevna um heilsuviðurskifti hjá føroyingum, herundir diagnosur, sjúkuviðgerðir, kanningarúrslit og heilivágsnýtslu.
Navnloynd: Ávísar dátur eru tiknar burtur, soleiðis at ikki er møguligt at eyðmerkja einstakar persónar. Hesar dátur eru til dømis navn, starv, bústaður, føðingardagur, deyðadagur, føðingarstaður, navn á hjúnafelaga og systkjum og persónsnummar.
WHO-flokking: Tann galdandi WHO-flokkingin av sjúkum, nevnd: International Classification of Diseases and Health Related Problems (ICD).
Heilsuverkið: Sjúkrahúsverkið1) , kommunulæknar, apoteksverkið og tannlæknar.
Kliniskur ábyrgdarhavari: Eitt heilsustarvsfólk við løggilding, ið hevur tilknýti til tað føroyska heilsuverkið.
Kliniski ábyrgdarhavarin hevur ábyrgdina av granskingarætlanini mótvegis einstaklingum og myndugleikum. Tann kliniski ábyrgdarhavarin hevur ábyrgdina av, at upplýsingar um fólk, sum verða latnar Ílegusavninum, eru rættar. Samskifti við einstaklingar, sum luttaka í granskingarætlanini, gongur bert gjøgnum tann kliniska ábyrgdarhavaran.
Persónsupplýsingarlógin: Ll. nr. 73 frá 08.05.2001 um viðgerð av persónsupplýsingum við seinni broytingum
Lóg um sjúklingarættindi: Anordning nr. 827 frá 30.09.2002 om ikrafttræden for Færøerne af lov om patienters retsstilling, við seinni broytingum.
Vísindasiðsemilógin: Anordning nr. 862 af 30.11.1999 om ikrafttræden for Færøerne af lov om et videnskabsetisk komitésystem og behandling af biomedicinske forskningsprojekter við seinni broytingum.
Vísindasiðseminevnd Føroya: Tann í vísindasiðsemilógini nevnda ”Den færøske regionale komité”, ella ”den centrale komité”, um ætlanir verða lagdar til teirra metingar.
Kapittul 2
Ílegusavnið og einkarættur og sjúklingarættindi
Ílegusavnið
§ 3. Heimilað verður landsstýrismanninum at stovnseta stovn í heilsuverkinum, nevndur Ílegusavnið, hvørs endamál er at skipa, byggja upp og fyrisita Vevnaðarskránna, Diagnosuskránna og Ættarbandsskránna og viðgera umsóknir um loyvi til at granska í upplýsingum í skráunum.
Stk. 2. Ílegusavnið hevur heimild til at gera sáttmálar um gransking í upplýsingum í skráunum.
Stk. 3. Landsstýrismaðurin skal áseta nærri reglur um, hvørjar treytir skulu vera í sáttmálum um gransking, m.a. um menning av føroyskari gransking, um brúk av føroyskari arbeiðsmegi, veitingar og tænastur frá føroyskum fyritøkum, gjald fyri tær veitingar og upplýsingar, sum Ílegusavnið gevur atgongd til, og part av møguligum inntøkum, sum kanningarúrslit hava við sær.
Stk. 4. Tá Ílegusavnið ger sáttmálar um ílegugransking, skal tað treyta sær, at avtalan stendur undir føroyskum rætti, og at rættarting er í Føroyum/Danmørk.
Stk. 5. Landsstýrismaðurin hevur heimild til at gera kunngerðir um skipan av Ílegusavninum, og um mannagongdir og trygdar- og fíggjarlig viðurskifti í sambandi við Ílegusavnið.
Einkarættur og sjúklingarættindi
§ 4. Ílegugransking í vevnaði hjá persónum, skrásettum í Føroyum, kann bert verða framd av teimum, sum Ílegusavnið hevur gjørt sáttmála við um gransking.
Stk. 2. Ílegusavnið hevur einkarætt til at útvega sær, goyma og handfara vevnað og diagnosur til ílegugransking.
Stk. 3. Ein persónur, sum letur vevnað til Ílegusavnið, skal vera at rokna sum ein sjúklingur í viðgerð eftir lóg um sjúklingarættindi.
Stk. 4. Sáttmáli um gransking krevur í hvørjum føri, at til verkætlanina er knýttur ein kliniskur ábyrgdarhavari í føroyska heilsuverkinum.
Stk. 5. Ílegusavnið hevur rætt at gera avtalu við skikkaðar persónar í heilsuverkinum um at átaka sær klinisku ábyrgdina av ítøkiligum granskingarætlanum.
Stk. 6. Landsstýrismaðurin hevur heimild at gera nærri reglur um avtalurnar, sum Ílegusavnið skal gera við klinisku ábyrgdarhavararnar.
Stk. 7. Tann kliniski ábyrgdarhavarin skal vera óheftur fíggjarliga av verkætlanini og tessvegna verða løntur av Ílegusavninum.
Stk. 8. Ílegusavnið skal í sambandi við ílegugranskingarsáttmálar tryggja virðing fyri mannatign, samleika, sjálvræðisrætti og grundleggjandi frælsisrættindum hins einstaka uttan mannamun.
Kapittul 3
Vevnaðarskráin, Diagnosuskráin og Ættarbandsskráin
§ 5. Sum grundarlag undir virkseminum liggur tað á Ílegusavninum at stovna og reka Vevnaðar-, Diagnosu- og Ættarbandsskráirnar, við navnloyndum upplýsingum, sum bert Ílegusavnið hevur atgongd til. Í sambandi við granskingarsáttmálar hevur Ílegusavnið heimild til at handa tann neyðuga vevnaðin og upplýsingar til granskingarverkætlanir til gransking.
Stk. 2. Ílegusavnið skal í sáttmálum um gransking altíð tryggja sær, at upplýsingar og vevnaður einans verða nýtt til ta avtalaðu verkætlanina. Harumframt skal tryggjast, at vevnaður eftir nýtsluna til verkætlanir antin verður sendur aftur til Ílegusavnið ella fyribeindur.
§ 6. Vevnaðar-, Diagnosu-, og Ættarbandsskráirnar skulu leggjast soleiðis til rættis, at innsavning, goymsla, handfaring og nýtsla av skráunum eru fullvæl tryggjaðar og bert verða brúktar til lóglig endamál.
Stk. 2. Vevnaðar-, Diagnosu-, og Ættarbandsskráirnar skulu burturav liggja í Føroyum og bert innihalda upplýsingar, sum eru ella kunnu verða viðkomandi fyri ílegugransking.
Innsavning til Ílegusavnið
§ 7. Ílegusavnið hevur heimild til at útvega sær vevnað, diagnosur og ættarbandsupplýsingar um føroyingar, sum Ílegusavnið metir hava ella kunnu hava týdning fyri ílegugransking. Henda heimild verður at nýta við fyriliti fyri vísindasiðsemilógini, persónsupplýsingarlógini og aðrari viðkomandi lóggávu. Tó er ikki neyðugt við samtykki eftir persónsupplýsingarlógini í sambandi við flyting av diagnosum frá heilsuverkinum og flyting av ættarbandsskránni yvir í Ílegusavnið.
Stk. 2. Heilsuverkið og onnur samstarva eftir nærri avtalu og samsýning við Ílegusavnið um at fáa til vega viðkomandi vevnað og diagnosur.
Stk. 3. Innsavning av vevnaði frá heilsuverkinum skal avmarkast til ta nøgd, sum Ílegusavnið metir er neyðug til tess at gera kanningarnar.
Stk. 4. Tann kliniski ábyrgdarhavarin av einari ávísari granskingarætlan, sum er góðkend av Vísindasiðseminevndini og av Ílegusavninum, hevur rætt til at fáa viðkomandi heilsuupplýsingar frá heilsuverkinum. Hetta til tess at tryggja rættleikan av diagnosum o.a.m.
Stk. 5. Ílegusavnið útvegar sær upplýsingar til at gera Ættarbandsskránna og hevur í hesum sambandi heimild til at útvega viðkomandi upplýsingar um persónar, skrásettar hjá Landsfólkayvirlitinum, og í skjalatilfari hjá Landsskjalasavninum, eftir nærri avtalu og samsýning.
Goymsla
§ 8. Av innsavnaðu heilsuupplýsingunum í Diagnosuskránni kunnu bert WHO-flokkaðar diagnosur goymast umframt upplýsingar, sum eru vunnar úr vevnaðinum.
Í Vevnaðarskránni verður vevnaður goymdur, eisini eftir at vevnaðurin er kannaður.
Í Ættarbandsskránni verða goymdar upplýsingar um ættarbond.
Nýtsla
§ 9. Atgongd hjá Ílegusavninum til nýtslu av skráunum er treytað av, at Ílegusavnið saman við granskingarfyritøku frammanundan hevur fingið eina ílegugranskingarætlan góðkenda av Vísindasiðseminevndini, og kunnað samtykki, sambært lóg um sjúklingarættindi.
Stk. 2. Hóast ásetingarnar í stk. 1 hevur Ílegusavnið atgongd til Diagnosuskránna og Ættarbandsskránna við atliti at útvegan av upplýsingum til heilsufrágreiðingar og annað hagfrøðiligt endamál. Harumframt er atgongd til Diagnosuskránna og Ættarbandsskránna við atliti at forkanningum sum fyrireiking til at gera granskingarsáttmálar.
§ 10. Royndir, ið kunnu ávara um arvaligar sjúkur, ella sum antin kunnu eyðmerkja ein persón sum berara av eini arvaeind, ið er orsøkin til eina sjúku, ella avdúka eina arvaeind, ið ger ein persón íbæran fyri eini sjúku, mugu bert fremjast av heilsuávum ella í sambandi við heilsulig endamál og við hóskandi arvafrøðiligari ráðgeving sum fyritreyt.
Stk. 2. Ein og hvør mannamunur móti einum persóni, grundaður á hansara íleguarv, er bannaður.
Avhending/rættarsókn
§ 11. Vevnaðar-, Diagnosu-, og Ættarbandsskráirnar kunnu ikki avhendast til ognar ella trygdar, hvørki heilt ella partvíst, og úttøka ella panting kunnu ikki fremjast í upplýsingum ella vevnaði o.ø.m.
Kapittul 4
Revsireglur
§ 12. Brot á hesa lóg ella reglur, sum ásettar eru við heimild í lógini, verða revsað við bót, hefti ella fongsli upp til 3 ár, um ikki strangari revsing er heimilað í aðrari lóggávu.
Stk. 2. Feløg o.o. (løgfrøðiligir persónar) kunnu koma undir revsiábyrgd eftir reglunum í kapitli 5 í revsilógini.
Stk. 3. Fyri brot á § 4 kann hald verða lagt á allan vevnað og á allar diagnosur.
Kapittul 5
Gildiskoma
§ 13. Henda lóg kemur í gildi dagin eftir, at hon er kunngjørd.
Tórshavn, 17. mai 2005
Jóannes Eidesgaard (sign.)
løgmaður
/ Hans Pauli Strøm (sign.)
Lm. nr. 83/2004
1) Broytt við kunngerð nr. 12 frá 31. mars 2008, har § 2 er soljóðandi: “Henda kunngerð kemur í gildi dagin eftir, at hon er kunngjørd, og hevur virknað frá 20. mai 2005.”


text:
Skúlabreyð (úr bókini "Lætt & Leskiligt")
Arbeiðsháttur
Loys gerina upp í flógva vatninum.
Koyr restina av tilfarinum í, hveitimjøl seinast og elt væl, til deiggið sleppir ílatinum.
Set at ganga á flógvum stað í 30 min.
Evna 25 smá avlong breyð og set á bakarovnsplátu klædda við bakipappíri.
Set at ganga á flógvum stað í 30 min.
Hita ovnin 200° og baka mitt í ovninum í uml. 20 min.
Tilfar50 g av pressuger
4 dl av flógvum vatni
2 dl av blaki, hvítu ella tílíkum
½ dl av olju
1 tsk av salti
1 ssk av sukri
100 g av rugmjøli
100 g av grahamsmjøli
100 g av sáldaðum mjøli (sigtemel)
uml. 600 g av hveitimjøli


text:
Landsverk hevur í nógv ár mátað alduhædd kring Føroyar. Síðstu árini hevur Landsverk, í samstarvi við Vónina og Vørn, sett hitamátarar frá Havstovuni fast í aldumátarafortoyingarnar. Tveir mátarar eru festir í hvørja fortoying, ein niðri við botn og ein nakrar metrar undir vatnskorpuni. Tá Vørn heintar aldumátarar inn til viðlíkahald verða hitamátararnir lisnir á Havstovuni, og síðani settir á aftur fortoyingina tá aldumátararnir fara út aftur. Hetta vælvirkandi samstarvið gevur Havstovuni áhugaverdar upplýsingar um hitan og týdningarmikla lagbýtið í sjónum kring Føroyar.
Mátarin á botni á aldumátaranum sunnanfyri (‘S’ á mynd 1) máldi til dømis í august 2015 eina áhugaverda køling. Í tíðarskeiðnum 6-9. august minkaði hitin á botni brádliga knapt 3 stig, frá 8,0 oC til 5,2 oC samstundis sum hitin í vatnskorpuni ikki broyttist nakað serligt (mynd 2).Tað er sannlíkt, at ein tunga av køldum sjógvi úr Hetlandsrennuni varð førd inn á Landgrunnin hesar dagarnar og var orsøkin til kølingina av niðasta lagnum av sjógvi.
Hitamátingar frá aldumátarunum vestanfyri og sunnanfyri eru longu brúktar í vísindaligari grein sum varð kunngjørd í tíðarritinum “Journal of Marine Science” 30. januar, og sannlíkt er, at hitamátingarnar eisini verða brúktar í komandi greinum. Havstovan er sera glað fyri samstarvið við Landsverk og Vónina og takkar manningini á Brimli fyri at teir hjálpa okkum at fáa virðismiklar hitamátingar til vega.
Mynd 1
Mynd 2


text:
Kvinnur við vón – tey ónáddu
TWR mai-juni 2021
Eitt orð um vón – eftir Maggan Johansson
Hvønn fríggjadag hittast Asmarinaog vinkonur hennara úr Eritrea í kirkju teirra í einum stórum býi í Svøríki til at biðja saman. Hesi seinastu mongu árini hava tær eisini verið partur av heimsumfatandi bønarbólkinum hjá TWR Kvinnur við vón. Søgan um teirra gudsóttandi eldhuga er kveikjandi.
”Tað var ein torfør tíð hjá mær, tá eg kom til Svøríkis sum flóttafólk, tí eg hvørkidugdi málið ella skilti, hvussu teirra samfelag var skipað. Tað var so øðrvísi enn í Eritrea,” segði Asmarina.
Asmarina fekk einki við sær, men fekk at sanna, at Gud Faðir okkara gevur aftur tað, sum hevur verið tikið frá okkum, og ger alt í lívi okkara aftur heilt. Asmarina kom við familju síni til Svøríkis í 1986 og sá skjótt, at hetta var ein ”góð og trygg tjóð, sum vísti menniskjakærleika og veruliga tók sær av sínum borgarum.” Familjan var takksom fyri alla ta hjálp og tann stuðul, tey fingu, og tey takkaðu Gudi fyri Hansara umsorgan.
Asmarina og vinkonur hennara úr Eritrea koma saman hvørja viku at biðja og lesa Guds Orð –undir korona farsóttini hevur hetta tó verið gjørt on-line. Saman hava tær eisini vitjað tey sjúku, tey sum hava mist alla vón ílívinum, tey sum hava mist onkran kæran, og mong onnur. Tær vitja eisini mammur, sum nýliga hava átt, og signa teirra nýføðingar. Kvinnurnar fara út til onnur enn bara tey, sum eru í teirra samkomu, tær vitja ein og hvønn, sum hevur tørv á hjálp og tørvar, at tað verður biðið fyri teimum.
Talið á luttakarum í hesum bønarbólki veksur støðugt, so hvørt sum vinir og grannar gerast ein partur av hesum felagsskapi. Allastaðni, har hesar bønarkvinnur fara, gera tær Guds verk og ávirka lívið hjá fólki.
Okkara svenski samskipari bjóðaði Asmarinu og tveimum øðrum at koma við sær til eina TWR Kvinnur við vónstevnu í Bratislava, so at tær kundu læra meira um tænastuna. Eggjaðar av tí, tær høvdu tikið til sín, fóru hesar tríggjar aftur til Svøríkis við tí endamáli at umseta bønarkalendaran til sítt hjartamál, sum er tigrinsk (enskt: tigrinya), sum er tjóðarmálið í Eritrea. Tær vildu luta hetta við onnur flóttafólk, sum vóru komin úr Eritrea til Svøríkis. Ein er komin afturat teimum trimum í hetta toymið, tvær av teimum umseta hvønn mánað, og tvær býta kalendaran út.
Tað, sum tær ikki vistu tá, var, hvussu víða teirra arbeiði rakk. Umsetingin av bønarkalendaranum er ikki bara til signing fyri mong, sum búgva í Svøríki, tá tey biðja fyri kvinnum um allan heim, men kalendarin verður eisini sendur til Etiopia og Eritrea í Horninum av Afrika (Horn of Afrika), har bønartoymini, sum tosa teirra mál, nýta hann.
Og signingin endar ikki har. Haben, sum er ein av umsetarunum, er íðin at biðja fyri, at fólk í Svøríki verða frelst.
”Gud hevur nomið við hjarta mítt, so at eg eri vorðin so takksom fyri tað svenska fólkið,” segði Haben. ”Bøn er blivin mín gáva.
”Upprunaliga vóru tað fólk úr Svøríki, ið bóru evangeliið til Eritrea. Men í dag er Svøríki eitt av teimum mest verðsliggjørdu londunum í heiminum.
Okkara TWR Kvinnur við vón samskipari í Svøríki er blivin so signað av hesum toyminum úr Eritrea, og hvussu tær í kærleika biðja fyri sínum vertslandi. Hesar kvinnur, sum hava verið fyri so stórum avbjóðingum, men eru endurreistar av Gudií hesum landi, sum gav teimum friðskjól, venda signingini við at biðja, at himmalski Faðir teirra frelsir fólkið í Svøríki.
*Dulnevni av persónligum ávum.
Søga um vón, mai 2021 –eftir Maribeth Stevens, sjálvboðin hjálpari
Tá Ada møtti Ledi, okkara toymisleiðara fyri Kvinnur við vóní Albania, var tað fyrsta, hon segði, við tárum í eygunum: ”Pápi mín hevur dripið drongin hjá mær.” Hennara søga er ein søga um sera stóran miss, men eisini um endurreisn.
Aftan á lokna útbúgvingfór Ada heimanífrá at finna arbeiði. Hon møtti einum manni og bleiv forelskað. Tey ætlaðu at giftast, men hennara familja vildi ikki ganga við til tað, tí hann var fráskildur og áttibørn. Familja hennara royndi at buka hana fyri at fáa hana at geva eftir. Tá ið hon ikki vildi eftirlíka, stakk pápin drongin, so at hann doyði –og pápin endaði sjálvur í fongsli.
So fann Ada útav, at hon var við barn. Hon fekkonga hjálp heima og flutti tí til Svøríkis, har hon átti dóttur sína. Men sjey mánaðir eftir, at dóttirin var fødd, fekk Ada noktandi svar upp á uppihaldsloyvi og fór aftur til Albania. Lívið sum einlig mamma var trupult, og henni tørvaði hjálp. Ein vinkona í Svøríki, sum var trúboðari, hevði mælt henni til at leita upp Móðir og barn stovnin, sum vísti henni til okkara TWR Kvinnur við vóntoymi.
Tey í okkara toymi góvuhenni góð ráð og mat bæði til hennara og barnið og eitt sólorku radio og fortalduhenni um Kvinnur við vónsendingarnar. Hon noyddist at flyta aftur til heimbýin hjá sær, tí har var bíligari at búgva. Men áðrenn hon flutti, setti okkara toymi hana í sambandi við eina samkomu á staðnum og fleiri av okkara vinum har. Hesir vinir okkaravístu henni kærleika og hjálptu henni. Ada kom við teimum á møti, og umsíðir gav hon Jesusi lív sítt.
Ada segði við Ledi: ”Eg hevði aldri trúð, at eg kundi møta fólki sum tær í Albania. Tú hevur víst mær Guds kærleika við tíni umsorgan … Tú ert meir enn systir fyri meg.
”Lívið hjá Aduer endurnýggjað, og Ledi skrivaði fyri stuttum: ”Eg gjørdist bilsin í síðstu viku,tá Ada skrivaði til mín um, hvussu hon kundi biðja fyri mær!
”HVØRJI ERU TEY ÓNÁDDU?
EIN TRIÐINGUR AV OKKUM
Hetta merkið –tríggjar høgar strikur, har tann vinstrumegin er eitt sindur burturfrá –og útsøgnin EIN TRIÐINGUR AV OKKUM er fyri at fáa trúgvandi at boða evangeliið. Strikurnar gera vart við, at triðingurin av íbúgvunum í heiminum hevur lítlan og ongan møguleika at hoyra, hvør Jesus veruliga er. Samtakið aftan fyri rørsluna ”Ein triðingur av okkum” er umboðað av 43 trúboðanarsinnaðum felagsskapum, sum hava til endamáls at fáa øll, sum kenna Kristus, virkin, so at ónáddir ættarbólkar koma at kenna Frelsaran. TWR er ein av stovnandi felagsskapunum í hesari rørsluni, og tey í ’TWR Kvinnur við vón’ styðja av heilum huga royndirnar at boða evangeliið um allan heim. Kann vera , at onkur av tykkum hevur tikið lut í árliga altjóða degnum fyri teimum ónáddu, sum er Hvítusunnudagur (Pinsadagur) á hvørjum ári.
Hvørji eru so tey ónáddu?
Jesus bað tey, sum fylgdust við Honum “at gera øll fólkasløg tillærisveinar”. Í flestu londum eru mangir ættarbólkar –til dømis í Nigeria eru 540 serstakir ættarbólkar. Av teimum 17.400 ættarbólkunum í heiminum eru umleið 7.400 ónáddir. Ein ónáddur ættarbólkur er ein ættarbólkur, har tað ikki eru nóg nógv kristin milllum tað upprunaliga fólkið og tørvur á tí, sum skal til fyri at boða evangeliið fyri hinum í ættarbólkinum uttan hjálp uttanífrá. Eitt nú tørvar teimum trúboðarar at koma til økið, læra málið og mentanina og síðan venja og læra leiðarar til at boða evangeliið fyri teimum, sum eftir eru av fólkinum í ættarbólkinum. Men tað er týdningarmikið, at gera okkum greitt, at um vit samskipa okkara virksemi, nýtist ’ónádd’ ikki at merkja ’at tey ikki kunnu verða nádd’. Meginparturin av hesum 7.400 ónáddu ættarbólkunum eru í Norður Afrika, Miðeystri og mongum pørtum av Asia. Í teimum 50 størstu ónáddu ættarbólkunum er islam ráðandi; hinduisma í 18; buddisma í 6; natúr religiónir í summum ættarbólkum.Hvat kunnu tit so gera fyri at gera ein mun? Farið inn á heimasíðuna athirdofus.com har tit kunnu:
Tekna tykkum til at fáa vegleiðingarskrivið til, hvussu tit skulu bera tykkum at, og hvussu tit kunnu nýta búmerkið hjá ’Ein triðingur av okkum’ (”A third of us”) til at gera vart við tey ónáddu. Tit finna eisini serstakar mátar til at gerast virkin til at bera teimum evangeliið.
Finna fram til, hvussu tit kunnu taka lut í Altjóða degnum fyri teimum ónáddu 23. mai 2021og koma at taka lut í hesum trúboðanarverkinum gjøgnum árið.
Biðið! Í vegleiðingarskrivinum er ein partur um bøn, har tit kunnu tekna tykkum fyri at fáa bønaráheitan fyri ”Tey ónáddu í dag”.
Saman kunnu vit bera teimum ónáddu lívgevandi sannleikan um Jesus.
Stuðul til TWR
Áheitan er komin frá høvuðsskrivstovuni hjá TWR um at stuðla sendingum til Moldova og har um leiðir fyrst og fremst við bøn um at gera útvegir til at halda fram við teimum sendingunum. Little Samaritan Radio (Lítla Samaritan Radio) sendinetið við 11 sendistøðum røkkur út til alt landið Moldova, partar av Ukraina og eystur Rumenia og ber teimum vón gjøgnum tanngóða boðskapin um Jesus Kristus. Ætlanin er at halda fram við hesari verkætlanini, ið mest er vend til kvinnur gjøgnum okkara Kvinnur við vón sendingum, sum náa út til kvinnuligar lurtarar. Vónandi fer at bera til at halda fram við hesari tænastu eisini til íbúgvararnar í Moldova.
Les meira á EvR.fo heimasíðuni hjá EvR um stuðul til sendingar. Evangeliska Røddin -EvR -hevur stovnað konto í Betri Banka nr. 9181 000 533 7145, har tað ber til at flyta pening tilskilaðtil TWR, kunning um hetta er á heimasíðuni Evr.foAllur stuðul, sum kemur inn á hesa konto fer óskerdur til arbeiðið hjá TWR. TWR PO Box 12, 82002 Bratislava 22 –Slovakia ––twre@twr.org
Eeva Vähäsarja: ”Høvuðsstuðulin undir øllum kristiligum arbeiði er bøn”
KVINNUR VIÐ VÓN twrwomenofhope.org
TWR bønaráheitanir mai 2021
Tey ónáddu
- Faðir, gev teimum trúgvandi í Etiopia vísdóm til at boða gleðiboðskapin um Jesus til ónádd samfeløg. Hesi hava øll sínar egnu trúar og mentanar siðir. Ger at tey, sum ikki trúgva, verða drigin til Jesus,Hansara lív og sannleika. (Jákups bræv 1:5)
2. Norðurkorea er ein ónádddur fólkabólkur, og liggur ovast á listanum hjá ”Open Doors” fyri at forfylgja teim kristnu. Gud, brúka Kvinnur við vónútvarpssendingar til at boða gleðiboðskapin til hesa avbyrgdu tjóðina. (Fyrra Pætursbræv 4:15-16)
3. Mong í Bonaire (ein oyggj í Karibiska havinum, har ein sendari hjá TWR er) hava hoyrt Títt Orð, Harri. Signa tey, sum royna atboða gleðiboðskapin. Drag aftur til Tín tey, sum er farin av leið, og brót niður megina í teirra synd, so at tey játta Teg sum Frelsara og Harra. (Efesusbrævið 6:12)
4. Faðir, hjálp teimum trúgvandi í Finnlandi at liva eitt gudiligt lív, sum endurspeglar Jesus. Ger tey før fyri at luta sína trúgv og vón og at vitna um Tína kraft fyri teimum, sum ikki kenna Teg, ella sum eru vikin burturfrá síni kristnu trúgv. (Filippibrævið 1:6)
5. Gud, vit prísa Tær fyri okkara toymi í Uruguay, fyri teirra trúfesti íat biðja fyri teimum ónáddu í landi teirra. Hetta hjálpir til at draga vantrúgvandi til boðskapin, tá toymislimirnir hvørt kvøld biðja í radio og útvarpaKvinnur við vón sendingar. (Kolossebrævið 4:3-4)
6. Harri, vit biðja Teg um at verja tey trúgvandi í Kambodja og tey vantrúgvandi frá at taka ímóti følskum lærum. Gev teimum vísdóm frá Tær til at koma at kenna sannleikan. (Jeremias 23:16)
7. Faðir, vit biðja fyri tí ónádda Batwa ættarbólkinum í Burundi í Afrika. Vanliga liva hesi fólkiniatskild frá øðrum samfeløgum, men nú eru teybyrjað at senda børn síni í almennar skúlar. Faðir, vek upp fólk til at umseta Skriftirnar fyri teimum og til at hjálpa teimum í teirra stóra tørvi. (Orðt. 19:17)
8. Í vónini um at uppnáa andaliga upplýsing og frígering falla væl lærdar familjur í India viðhvørt til tað okkulta, sum viðhvørt førir til sjálvmorð og morð. Harri, ger tey trúgvandi før fyri at náa út til hesi fólk og boða teimum endurreisn í Kristusi. (Orðt. 9:10-11)
9. Faðir, styrk samarbeiðið, sum TWR Kvinnur við vónhevur við aðrar kristnar felagsskapir, og vegleið okkum í okkara felags royndum, so at mong vilja venda sær til Jesus Kristus sum sín Frelsara. (Matteus 9:37-38)
10. Gud, ger tey trúgvandi í Albania før fyri at vera eitt ljós í myrkrinum og í kærleika at tæna fólkinum í Tínum navni. Ger, at tey vantrúgvandi koma at tráa eftir hesum lívsbroytandi samfelag við Teg. (Matteus 5:15)
11. Faðir, takk fyri atKvinnur við vónsendingar, sum verða útvarpaðar frá norður Kaukasus, kunnu náa út til grannalondini, sum dyrka aðrar religiónir. Ger, at ljóðgóðskan er góð, so atboðskapurin røkkur til teirra, sum hava tørv á at hoyra um Jesus. (Markus 16:15)
12. Góði Harri, send kvinnur, sum sjálvbodnar vilja hjálpaokkara toymi í Pólandi, sum eru ídnareftir at náa kvinnum í torførum umstøðum við boðskapinum í útvarpssendingini Tú ert dýrabar (You are Precious). (Galatarbrævið 6:10)
13. Góði Faðir, útvega bæði fíggjarliganstuðul og fyribiðjarar til okkara samstarvsfelaga Norea Noregi sum tey boða gleðiboðskapin til tey ónáddu ígjøgnum hendanmiðilin. (Kolosssebrævið 4:2)
14. Harri, Kina hevur næststørsta talið av ónáddum fólkabólkum í heiminum. Gev teim trúgvandi í Kina evni og skynsemi og dirvi til at boða gleðiboðskapin uttan mun til, hvussu politiska støðan er. (Seinna Timoteus bræv 4:2)
15. Faðir, leið samkomurnar í Paraguay til á skilagóðan hátt at fyrireika og venja síni starvsfólk til tænastuna, so at enn fleiri verða nádd við teim góðu tíðindunum um Títt evangelium, og at heilar familjurvenda sær til Kristus. (Seinna Timoteus bræv 3:16)
16. Vit prísa Tær, Gud, fyri okkara TWR samstarvsfelagar í Týsklandi í teirra arbeiði at náa út til tey, sum ikki trúgva, í miðlum og við bønarkalendarum og øðrum tilfari, sum er lætt skilligt hjá fólki, ið ikki kenna Bíbliuna. (Rómbrævið 10:14)
17. Harri, brúka TWR Kvinnur við vóntoymið í Ukraina, teirra útvarpssendingar og annað tilfar, til at náa hjørtuni á vantrúgvandi kvinnum í teirra landi. (Rómbrævið 10:9)
18.Gud, gev okkara toymi á Filipsoyggjunum vísdóm, so at tey kunnu troysta og lívga tey, sum eru tyngd og uttan vón. Gev teimum vísdóm til at svara teimum rætt, sum hava aðra trúgv. (Orðtøkini 2:6)
19. Faðir, brúka trúboðanar felagsskapirnar 40-plus, sum á Altjóða degnum fyri tey ónáddu, sum á hvørjum ári er Hvítusunnudag, í ár 23. mai, eru sameind fyri at eggja tey trúgvandi um allan heim at boða gleðiboðskapin. Vitja www.athirdofus.com(Matteus 28:19)
20. Takk, Harri, fyri teir mongu møguleikar, sum fólkið í Danmark hevur at hoyra evangeliið og verða frelst. Biðið um, at tey í hesi tjóð, sum ikki eru frelst og sum leita eftir meining við lívinum, mugu hoyra evangeliið og verða frelst.(Rómbrævið 1:16)
21. Gud, lat eyguni upp á teim vantrúgvandi í Spania, sum líða undir hesi alheims farsóttini. Ger tey før fyri at síggja Tín kærleika, sum Golgata krossur ber boð um. (Jóhs.ev. 3:16)
22. Vit biðja, Harri, at Heilagi Andin má virka í lívinum á svenskt-talandi fólki, sum ikki trúgva á Teg, og sum hoyra sendingina Hjartans urtagarður (The Garden of the Heart), so at tey skilja Tín stóra kærleika til teirra. (1. Jóhs.bræv 4:16)
23. Faðir, vit biðja fyri teim vantrúgvandi í Suðurafrika, sum hava valt at herða hjarta sítt og lata síni andaligu oyruaftur fyri Tíni rødd. (Hebrearbrævið 3:8)
24. Talið á teimum, sum liva kristindómin í USA, er fallið niður í helvt síðani ár 2000,(siga hagtøl), meðan talið á ateistum og agnostikarum er nærum tvífaldað síðani 2003. Faðir, vek upp hjørtuni á fólki til at søkja Teg. (Rómbrævið 13:11)
25. Harri, ger at fólk fáa hug til at hoyra Kvinnur við vónsendingar á albanskum, og koma at tráa eftir at vita meira um Teg og koma at kenna Kristus. (Orðtøkini 8:17)
26. Faðir , vit biðja fyri kvinnum í India, sum flyta úr einum stati í annan, tí tær skulu giftast, ella søkja sær útbúgving ella arbeiði. Varðveit Tú teirra andaliga lív ígjøgnum kristnar felagsskapir á staðnum, sjálvt tá tær koma út fyri harðskapi og freistingum. (Hebrearbrævið 10:24-25)
27. Í farnu øld varSuðurkorea ein ónáddur fólkabólkur, men nú er tað blivið ein kraftdepil, sum sendir út trúboðarar. Biðið at samkoman í Suðurkorea vil nýta hesar royndir til at vera fyridømi fyri onnur til at uppbyggjaeina haldgóða trúboðanartænastuí at bera evangeliið til ónáddar fólkabólkar. (Sálmur 32:8)
28. Harri, vit biðja, at innihaldið í Kvinnur við vónútvarpssendingum, sjónbondum og Facebook, sum okkara toymi í Kambodia framleiðir, máverða bæði til lívgan og eggjan fyri tey trúgvandi, og nema við hjørtuni á teim vantrúgvandi, so tey geva Orðinum gætur og taka ímóti Jesusi. (Sálmur 86:11)
29. Gud, meir enn 10 avbyrgdir ættarbólkar í Indonesia hava ongar skúlar, onga heilsurøkt og einki samband við umheimin. Harri, send fólk at hjálpa til við teirra likamliga tørvi og fólk, ið kunnu hjálpa teirra andaliga tørvi við at umseta Skriftirnar til teirra hjartamál. (1.Jóhs.bræv 3:17-18)
30. Harri, takk fyri ta kærleiksfullu tænastu, sum okkaraKvinnur við vóntoymi í Etiopia veita kvinnum, sum hava bakgrund í øðrum religiónum. Við at lurta eftir sendingini Lekjandi røddog viðatfáa aðrar heilsutænastur eru mangar kvinnur komnar til trúgv á Jesus. (Fyrra Pætursbræv 4:10)
31. Faðir, ger at tey, sum fáa Bíbliur ókeypis, sum okkara samstarvsfelagi í Fraklandibýtir út, vilja lesa Títt Orð, koma at kenna Teg og taka ímóti boðskapinum um frelsu í Jesusi Kristusi.(Rómbrævið 10:17)